
1. Cyflwyniad
Mae'r ddogfen hon yn ceisio dwyn ynghyd strategaethau/adnoddau addysgu llwyddiannus a phoblogaidd a ddefnyddiwyd yn yr ystafell ddosbarth i ddatblygu meddwl ac asesu ar gyfer dysgu o ansawdd gwell.  Yn y ddogfen Pam y mae angen datblygu meddwl ac asesu ar gyfer dysgu yn yr ystafell ddosbarth? dangoswyd bod nifer o elfennau tebyg rhwng y ddwy fenter.  Yn ei hanfod, mae cyswllt anorfod rhyngddynt.  Mae'n dilyn, felly, y gellir defnyddio adnoddau addysgu tebyg i ysgogi meddwl ac asesu ar gyfer dysgu gwell.  Fodd bynnag, gan fod datblygu meddwl ac asesu ar gyfer dysgu yn arddangos rhai nodweddion penodol hefyd fel y dangosir yn y ddogfen gynharach, mae'n amlwg y gall fod angen adnoddau addysgu gwahanol i wella ansawdd meddwl neu annog dysgwyr i ddefnyddio asesu ar gyfer dysgu.  Am y rhesymau hyn, ac er mwyn cynorthwyo athrawon i adnabod adnoddau addas i'w mabwysiadu yn yr ystafell ddosbarth, mae gweddill y ddogfen hon wedi'i rhannu'n adrannau ar wahân sy'n delio â meddwl ac asesu ar gyfer dysgu (er fel y nodwyd, dylid bob amser gadw'r gorgyffwrdd rhwng y ddau mewn cof).
	Gofynnir i athrawon ddewis tair egwyddor (gweler tudalen 9) i'w treialu yn yr ystafell ddosbarth.  Gallai'r egwyddorion a ddewisir i gyd ddod o ddatblygu meddwl neu asesu ar gyfer dysgu neu fod yn gymysgedd o'r ddau.  Gallai athrawon geisio datblygu'r egwyddorion hyn gydag un neu fwy o'u dosbarthiadau.  Fodd bynnag, bydd rhaid i AADGOS (ACCAC gynt) gael gwybod am y dosbarthiadau sydd i'w defnyddio erbyn 25 Tachwedd 2005 yn y lle cyntaf.




2. Egwyddorion Datblygu Meddwl
Gwnaethpwyd llawer o waith ymchwil ym maes datblygu meddwl.  Mae sawl math o feddwl wedi cael ei adnabod a'i labelu.  Mewn ymgais i gyfuno'r ystod eang o waith ymchwil, mae AADGOS wedi datblygu dilyniant drafft mewn datblygu meddwl gyda thair proses fras dan sylw: Cynllunio, Datblygu a Myfyrio.  Dosbarthwyd sawl egwyddor/math o feddwl ym mhob un o'r tri maes.  Fe welwch fersiwn 10 o'r dilyniant drafft yn Atodiad 1.  
Sylwch fod y dilyniant yn ymgais i gynnig trosolwg cynhwysfawr.  Ni ddisgwylir y bydd unrhyw athro/pwnc yn defnyddio'r dilyniant cyfan ond gall athrawon gyfeirio at y dilyniant a'i ddefnyddio yn ôl anghenion y dysgwyr a'r pynciau.  Hefyd gellir ei ddefnyddio wrth gynllunio i weld ble mae disgyblion arni o ran eu dealltwriaeth gyfredol a'r hyn sydd ei angen i ddatblygu meddwl disgyblion.
Gellir ystyried y broses gyfan o ddatblygu meddwl yn broses gylchol/sbiral fel dod yr hyn a ddysgwyd o fyfyrio yn gallu bwydo'n ôl i'r dasg nesaf.
Diagram: Datblygu meddwl - sbiral y dysgwr[image: image24.emf] 


Dylid nodi bod metawybyddiaeth (meddwl am feddwl) wrth wraidd pob math o ddysgu; mae'n rhaid i ddysgwyr 'ddadbacio eu meddwl' er mwyn gwerthfawrogi'r strategaethau y maent wedi'u defnyddio i ddysgu, cymathu'r dysgu sydd wedi digwydd a chysylltu'r dysgu â chyd-destun newydd.  Hwn yw'r cynhwysyn hanfodol sy'n gwneud y dull dysgu yn un sbiral.
2.1 Rheoli metawybyddiaeth

Mae datblygu meddwl yn galluogi dysgwyr i gael dealltwriaeth ddyfnach o bynciau, bod yn fwy beirniadol am dystiolaeth, meddwl yn hyblyg a llunio barn a gwneud penderfyniadau rhesymegol yn lle neidio i gasgliadau.  Mae angen y priodweddau meddwl hyn yn yr ysgol ac yn y byd sydd ohoni.  Rhaid i ddysgwyr ddatblygu stoc o strategaethau meddwl i'w defnyddio pan fyddant yn wynebu sefyllfaoedd newydd.  Mae metawybyddiaeth (meddwl am feddwl) yn broses hanfodol a chanolog wrth ddatblygu gwaith meddwl.
	Metawybyddiaeth
Rhaid i ddysgwyr fyfyrio ar eu dysgu a chymhwyso canlyniadau myfyrio yn fwriadol i wella eu dysgu.  Rhaid i'r myfyrio ddigwydd ar draws sawl maes sef:

· gwneud synnwyr o'r dasg

· gwybodaeth am strategaethau a dulliau, sut a phryd i'w defnyddio

· gwybodaeth a dealltwriaeth o brosesau meddwl

· monitro a gwerthuso’r dysgu ar sail llwyddiant (neu fethiant) y strategaethau neu'r dulliau a ddewiswyd

· gwneud cysylltiadau ar draws cyd-destunau.




Gellid dadlau mai addysgu metawybyddiaeth, sef meddwl am feddwl, yw'r agwedd fwyaf anodd ar ddatblygu meddwl.  Rhaid i ddysgwyr ac athrawon gael geirfa gyffredin er mwyn gallu mynegi eu prosesau meddwl yn glir.
Mae geirfa 'meddwl' awgrymedig i'w gweld isod:

awgrymu syniadau    gweithio allan    rhagweld    trafod syniadau    trefnu    grwpio    dychmygu    dosbarthu    cyfiawnhau    dilyniannu    gwerthuso    casglu    cynllunio    gwneud cysylltiadau    cynhyrchu dewisiadau    manteision ac anfanteision    penderfynu    trafod    atebion    dyfalu    nodweddion tebyg a gwahanol    amcangyfrif    cwestiynu    dadansoddi    monitro    gwella    metawybyddiaeth    amser meddwl    achos ac effaith    barn    tuedd    dibynadwyedd    adolygu    ystyried    chwilio am batrymau    gwneud casgliadau    myfyrio    archwilio    meini prawf llwyddiant    perthynas    bwrw amcan    dewis    modelu    pwyso a mesur    strategaeth dysgu/meddwl    creu    datblygu
Er mwyn helpu dysgwyr i gyfarwyddo â thermau o'r fath, mae nifer o athrawon wedi datblygu adnoddau meddwl, e.e. waliau geiriau, symudion neu ddeunyddiau bwrdd gwyn.
Bydd angen cymorth ar ddysgwyr ar y dechrau er mwyn strwythuro eu meddyliau ac er mwyn iddynt allu cyfeirio'n ôl i'r prosesau meddwl y maent wedi'u defnyddio.  Mae nifer o athrawon wedi defnyddio trionglau myfyrio a dail lili hefyd gyda chryn lwyddiant i gynrychioli'n weledol daith meddwl ac fel fframwaith i ddysgwyr ddatblygu metawybyddiaeth.  Mae rhai o'r syniadau hyn wedi cael eu cynnwys yn yr adran ar 'adnoddau addysgu'.
Rhaid gofyn i ddysgwyr sut y maent wedi cyrraedd syniad arbennig.  Mewn geiriau eraill, pa brosesau meddwl sydd wedi digwydd er mwyn iddynt roi ateb neu syniad arbennig.  Pan fydd dysgwyr wedi mynegi eu meddyliau a myfyrio ar y broses, mae'n dra phosib y gellid trosglwyddo'r strategaeth y maent wedi'i defnyddio i gyd-destun neu wers arall.  Mae trosglwyddo strategaethau, neu gysylltu dysgu yn hanfodol er mwyn i’r dysgwyr wneud cynnydd.
D.S.  Mae'n bwysig gwahaniaethu rhwng strategaethau a geirfa 'meddwl' a strategaethau a geirfa 'dysgub sut i ddysgu'.  Mae'n anorfod y bydd datblygu meddwl yn arwain at ddatblygu dysgu ond nid yw canolbwyntio'n llwyr ar 'ddysgu sut i ddysgu' yn unig bob amser yn cael yr un effaith.  Rhoddir awgrymiadau ynghylch sgaffaldio geirfa 'dysgu sut i ddysgu' yn ogystal â 'geirfa meddwl' yn yr adrannau ar 'adnoddau addysgu'.
3. Cwestiynu

Cwestiynu yw'r grym y tu ôl i ddatblygu meddwl ac asesu ar gyfer dysgu yn yr ystafell ddosbarth.  Os yw'r athro neu'r dysgwyr yn gofyn y cwestiynau, dylent fod yn gwestiynau penagored lle'n bosib ac arwain at drafodaeth.
Er mwyn cael ymatebion effeithiol, rhaid i'r dysgwyr a'r athrawon ddeall gofynion gwybyddol y cwestiynau a ofynnir.  Er enghraifft, os yw'r dysgwyr yn deall bod y cwestiwn yn gofyn am sgiliau dadansoddi a'u bod yn deall beth yw 'dadansoddi', byddant yn fwy parod i ymateb yn fwy manwl gywir i'r cwestiwn.  Yn aml, gall pwrpas gofyn cwestiynau gynnwys 'agenda gudd' i nifer o ddysgwyr.  Os nad ydynt yn deall yr hyn sy'n cael ei ofyn, mae dysgwyr yn debygol, ar y gorau, o roi ymatebion amhriodol, ac ar y gwaethaf, bydd y cylchred dysgu'n chwalu.
Rhoddir enghreifftiau o fonion cwestiynau defnyddiol yn y tabl canlynol.  Mae athrawon wedi cael llwyddiant mawr yn rhannu'r syniadau'r hyn gyda dysgwyr a modelu mathau amrywiol o gwestiynau gyda nhw.  Mae'r cwestiynau wedi'u dosbarthu'n fathau o gwestiynau. O Robert Fisher, Prifysgol Brunel, 1999.
(a)  Cwestiynau sy'n ceisio eglurhad

	Ffrâm cwestiwn
	Math o gwestiwn

	Allwch chi esbonio bod…..?
	Esbonio

	Beth ydych chi'n ei olygu wrth…..?
	Diffinio

	Allwch chi roi enghraifft o….?
	Rhoi enghreifftiau

	Sut ydy hynny'n helpu…..?
	Ategu

	Oes gan unrhyw un gwestiwn i'w ofyn…..?
	Ymholi


(b) Cwestiynau sy'n procio rheswm a thystiolaeth

	Ffrâm cwestiwn
	Math o gwestiwn

	Pam ydych chi'n meddwl bod…..?
	Ffurfio dadl

	Sut ydym ni'n gwybod bod…..?
	Tybiaethau

	Beth yw'ch rhesymau….?
	Rheswm

	Oes gennych chi dystiolaeth …..?
	Tystiolaeth

	Allwch chi roi enghraifft/gwrthenghraifft i mi….?
	Gwrthenghraifft


(c)  Cwestiynau sy'n archwilio safbwyntiau eraill



	Ffrâm cwestiwn
	Math o gwestiwn

	Allwch chi ei roi e mewn ffordd arall….?
	Ailddatgan safbwynt

	Oes safbwynt gwahanol..?
	Bwrw amcan

	Beth petai rhywun yn awgrymu….?
	Safbwyntiau gwahanol

	Beth fyddai rhywun a oedd yn anghytuno â chi yn ei ddweud….?
	Gwrthddadl

	Beth yw'r gwahaniaeth rhwng y barnau/syniadau hyn…..?
	Gwahaniaethau


(ch)  Cwestiynau sy'n profi goblygiadau a chanlyniadau

	Ffrâm cwestiwn
	Math o gwestiwn

	O'ch syniadau chi, allwn ni weithio allan a ydy.....?
	Goblygiadau

	Ydy hyn yn cyd-fynd â'r hyn a ddywedwyd yn gynharach….?
	Cysondeb

	Beth fyddai canlyniadau hyn…?
	Canlyniadau

	Oes rheol gyffredinol ar gyfer hyn…?
	Cyffredinoli

	Sut gallech chi brofi i weld a ydy…?
	Profi am y gwir


(d)  Cwestiynau am y cwestiwn/trafodaeth

	Ffrâm cwestiwn
	Math o gwestiwn

	Oes gennych chi gwestiwn am…?
	Cwestiynu

	Pa fath o gwestiwn yw hwn…?
	Dadansoddi

	Sut mae'r hyn a gafodd ei ddweud yn ein helpu ni i…?
	Cysylltu

	Felly ble ydyn ni arni gyda'r broblem hon…?
	Crynhoi

	Ydyn ni rywfaint yn agosach at ddatrys y broblem..?
	Tynnu casgliadau


Yn aml iawn, bydd y dysgwr llai llwyddiannus yn gweld cwestiynu fel ffordd yr athro o 'wirio'; naill ai i dynnu sylw neu alw i gof ffeithiau y disgwylir i'r dysgwr fod wedi'u dysgu.  Mae ymatebion aflwyddiannus blaenorol y dysgwr yn arwain at gyflwr o 'ddiymadferthwch dysgedig' oherwydd teimla ei fod yn siŵr o fethu eto.  Am y rheswm hwn, bydd nifer o ddysgwyr yn y sefyllfa hon yn gwrthod cynnig atebion i hyd yn oed y cwestiwn mwyaf penagored.  Mae athrawon wedi sôn am nifer o ardnoddau llwyddiannus sy'n helpu chwalu'r cylchred hwn - nodir rhai ohonynt yn Atodiad 3: Adnoddau asesu ar gyfer dysgu.
Un o'r dulliau mwyaf pwerus a ddefnyddir gan athrawon i annog trafodaeth yw modelu.  Mae sgaffaldio mathau o gwestiynau ac ymatebion yn bwysig er mwyn galluogi dysgwyr i gyrraedd a deall y lefelau anhawster disgwyliedig a mynd i'r afael â'r gwaith.  Yn hyn o beth, gwerthfawrogir nad yw gofyn cwestiynau yn fater i’r athro yn unig, fel rhan o 'wirio', ond yn hytrach ei fod yn gyfrwng derbyniol i'r dysgwyr eu hunain archwilio syniadau a gynigir gan gyfoedion.
4. Datblygu meddwl - egwyddorion i'w treialu
Mae deg egwyddor y dilyniant 'datblygu meddwl ar draws y cwricwlwm' wedi cael eu dewis i'w treialu yn y rhaglen ddatblygu hon.  Maen nhw wedi cael eu dewis er mwyn cynnig parhad mewn meddwl a gwneud gwahaniaethau pwnc-benodol.
	Cynllunio
	Datblygu
	Myfyrio

	                              Egwyddorion meddwl

	Ysgogi gwybodaeth, sgiliau a dealltwriaeth blaenorol
	Meddwl am achos ac effaith a gwneud casgliadau
	Gwerthuso'ch dysgu a'ch meddwl eich hun

	Pennu'r broses/dull a'r strategaeth 
	Ffurfio barn a gwneud penderfyniadau

	

	Pennu meini prawf llwyddiant
	Meddwl yn rhesymegol a chwilio am batrymau
	Adolygu canlyniadau a meini prawf llwyddiant

	
	Ystyried tystiolaeth, gwybodaeth a syniadau
	Cysylltu a meddwl dargyfeiriol


Mae'r adnoddau addysgu awgrymedig sydd wedi'u cysylltu â phob egwyddor meddwl i'w gweld yn Atodiad 2.  Nid yw'r rhestr yn un gyflawn o bell ffordd, ond yn hytrach yn gyflwyniad i'r mathau o adnoddau y gellir eu harbrofi i gychwyn yn yr ystafell ddosbarth, a bydd y rhestr yn tyfu wrth i athrawon fagu hyder a phrofiad.  Wrth gwrs, mae strategaethau cwestiynu yn chwara rôl allweddol yn y fenter hon; ymdrinnir â'r rhain ymhellach yn yr adran ar asesu ar gyfer dysgu.
4.1 Cynllunio ar gyfer cyfleoedd i ddatblygu meddwl 
Mae'n hanfodol bod athrawon yn ystyried sut i addysgu lawn gymaint â beth i'w addysgu.  Dylai gwaith yr athro fod yn fwy na dim ond rheoli'r wybodaeth a gyflwynir; dylai hefyd ymwneud â chynllunio a rheoli profiad dysgu heriol i bob dysgwr ym mhob gwers.
O'r cynllunio tymor canolig (h.y. y cynllun gwaith), gallai athrawon ddewis amcan dysgu sy'n ymddangos fel petai'n cynnig cyfoeth o gyfleoedd i ddatblygu egwyddor meddwl penodol.  Yna gallent weithio'n greadigol ar weithgaredd ystafell ddosbarth cysylltiedig, gan gofio'r egwyddor meddwl a'r arferion sylfaenol i ddatblygu meddwl mewn gwersi. 
5. Egwyddorion asesu ar gyfer dysgu 
Bydd y ffocws ar dri phrif faes ar gyfer datblygu egwyddorion asesu ar gyfer dysgu yn yr ystafell ddosbarth:
· Techneg cwestiynu
· Rhoi adborth i ddysgwyr
· Asesu cyfoedion a hunanasesu.

Gall tystiolaeth o arfer asesu ar gyfer dysgu ddangos i'r athro ble y mae angen treulio mwy o amser a ble y gellir arbed amser er mwyn i athrawon beidio â bod yn gaeth i gynlluniau gwaith.  Dylai profion crynodol gael eu hystyried yn rhan gadarnhaol o'r broses ddysgu, os cânt eu defnyddio'n ffurfiannol.
5.1 Techneg cwestiynu
Mae'n bwysig ein bod yn gofyn cwestiynau sy'n werth eu gofyn a'u hateb!  Rhaid i ni fod yn glir ynghylch pwrpas ein cwestiwn a sicrhau bod dysgwyr yn deall pa fath o feddwl sy'n cael ei hybu.  Gallwn feddwl am gwestiwn 'da' fel un: sy'n ysgogi trafodaeth; y gall pawb gynnig ateb iddo; sy'n gwneud i ddysgwyr feddwl, ac sydd â phwrpas (h.y. mae'r ffocws ar amcan dysgu). Fel y dywedodd Black a Wiliam (1998):
 'Mae'n hanfodol bod unrhyw ddeialog yn ysgogi myfyrio meddylgar lle y gellir annog pob dysgwr i gymryd rhan.'
Amser aros cyfartalog athrawon Prydain yw 0.9 eiliad.  Os nad ydym wedi cael ateb erbyn hynny, rydym yn tueddu i addasu'r cwestiwn neu ei ateb ein hunain!  Os ydym ni eisiau dysgwyr i feddwl am gwestiwn, rhaid i ni neilltuo amser er mwyn i hyn ddigwydd, a datblygu awyrgylch lle y disgwylir i bawb feddwl.  Os yw'r amser aros yn cael ei gynyddu i 3 eiliad, mae cynnydd mawr yn nifer y dysgwyr sy'n ymateb, dyfnder yr atebion sy'n cael eu cynnig ac amrywiaeth yr iaith a ddefnyddir yn eu hatebion.
Mae gwaith ymchwil wedi dangos bod defnyddio rhai o'r adnoddau yn Atodiad 3 yn yr ystafell ddosbarth wedi arwain at ddysgwyr yn cymryd rhan fwy gweithredol yn eu dysgu eu hunain ac athrawon yn newid eu rôl o fod yn gyflwynwyr gwybodaeth i fod yn gyfryngwyr archwilio a datblygu syniadau.
5.2 Rhoi adborth i ddysgwyr
Mae gwaith ymchwil wedi dangos bod adborth ar ffurf graddau neu farciau yn cael effaith negyddol ar ddysgu.  Fodd bynnag, mae sylwadau yn ddefnyddiol dim ond os cânt eu defnyddio i arwain gwaith pellach neu os ydynt yn 'cau'r bwlch dysgu', ac os ydy’r athro yn sicrhau bod targedau blaenorol wedi cael eu cyrraedd.  Ansawdd y ddeialog yn hytrach na maint y ddeialog sy'n hanfodol wrth roi adborth ynghylch gwaith ysgrifenedig a llafar.  Mae rhoi sylwadau ysgrifenedig neu lafar i ddysgwyr hefyd yn eu helpu i ganolbwyntio ar y materion dysgu yn hytrach na cheisio dehongli marc neu radd.  Er mwyn bod yn effeithiol, dylid rhoi adborth cyn gynted â phosib, dylai fod yn glir a dylai wneud i'r dysgwr feddwl.  Dylid cynllunio cyfleoedd i ddysgwyr weithredu ar y sylwadau fel rhan o'r broses gyfan.  Dylai tasgau ysgrifenedig, a/neu gwestiynu llafar ysgogi dysgwyr i ddatblygu a dangos dealltwriaeth o nodweddion allweddol yr hyn y maent wedi'i ddysgu.
5.3 Asesu cyfoedion a hunanasu
Gall dysgwyr gyflawni bwriad dysgu dim ond os ydynt yn deall y bwriad hwnnw ac yn gallu asesu'r hyn y mae angen iddynt ei wneud nesaf.  Rhaid i'r meini prawf fod yn dryloyw i'r dysgwyr a dylid darparu enghreifftiau diriaethol o lwyddiant.
Mae gwerth unigryw i asesu cyfoedion oherwydd mae'n bosib y bydd dysgwyr yn fodlon derbyn beirniadaeth o'u gwaith oddi wrth ei gilydd ond ni fyddent yn ei chymryd o ddifrif os mai'r athro sy'n beirniadu.  Bydd ymgyfnewid yn digwydd mewn iaith y byddai'r dysgwyr eu hunain yn ei defnyddio'n naturiol.  Os nad yw dysgwyr yn deall esboniad, maen nhw'n fwy tebygol o dorri ar draws un o’u cyfoedion ond ni fyddent yn torri ar draws athro.  Mae’r broses o asesu cyfoedion yn rhoi'r gwaith yn nwylo'r dysgwyr.  Yna, gall yr athrawon fod yn rhydd i arsylwi a myfyrio ar yr hyn sy'n digwydd a fframio ymyriadau defnyddiol.  Fodd bynnag, er mwyn i asesu cyfoedion weithio'n effeithiol, rhaid i ddysgwyr gael eu hyfforddi i wybod beth yw arferion da gwaith grŵp (gweler y llyfryn Pam datblygu...), ac ni fydd hyn yn digwydd dros nos.
Bydd hunanasesu yn digwydd dim ond os yw athrawon yn helpu dysgwyr i ddatblygu’r sgil, yn enwedig disgyblion o gyrhaeddiad isel.  Yn yr un modd â gwaith grŵp effeithiol, bydd hyn yn cymryd amser ac ymarfer.  Yn aml, mae hunanasesu ystyrlon yn isgynnyrch uniongyrchol asesu cyfoedion effeithiol: rhaid i ddysgwyr gael eu 'hyfforddi' i hunanwerthuso trwy fodelu cwestiynau a meddwl gydag eraill i gychwyn.  Bydd athrawon yn aml yn dweud er mwyn i ddysgwyr allu hunanasesu yn effeithiol rhaid iddynt ymgysylltu a deall asesu cyfoedion yn gyntaf.
Mae ymgymryd ag asesu cyfoedion a hunanasesu yn golygu llawer mwy na dim ond edrych am wallau neu wendidau.  Mae'n golygu gwneud yn echblyg yr hyn sydd fel rheol yn ymhlyg, ac felly mae gofyn i'r dysgwr fod yn weithredol wrth ddysgu.  Pan fydd dysgwyr yn myfyrio ynghylch eu lefelau dealltwriaeth gellid defnyddio hyn wrth addysgu yn y dyfodol.  Trwy gynnwys dysgwyr wrth ysgrifennu a marcio asesiadau, gallant weld eu bod yn elwa o brofion ac nid yn eu dioddef, oherwydd gall profion eu helpu i wella eu dysgu eu hunain. 
6. Egwyddorion asesu ar gyfer dysgu i'w treialu
	Cwestiynu
	Adborth
	Asesu cyfoedion a hunanasesu

	Egwyddorion asesu ar gyfer dysgu

	Gwella ansawdd atebion
	Gosod targedau
	Asesu parhaus mewn gwersi 

	Trafodaeth cyfoedion
	Adborth uniongyrchol
	Defnyddio asesu crynodol

	Pob dysgwr yn cymryd rhan
	
	


Mae'r ardnoddau addysgu awgrymedig sydd wedi'u cysylltu â phob egwyddor asesu ar gyfer dysgu i'w gweld yn Atodiad 3.  Nid yw'r rhestr yn un gyflawn o bell ffordd, ond yn hytrach cyflwyniad ydyw i’r mathau o adnoddau y gellir eu harbrofi i gychwyn yn yr ystafell ddosbarth, a bydd y rhestr yn tyfu wrth i athrawon fagu hyder a phrofiad.  
6.1 Cynllunio ar gyfer cyfleoedd i ddefnyddio asesu ar gyfer dysgu
Gellir defnyddio adnoddau asesu ar gyfer dysgu i ddarganfod ble mae'r dysgwr arni ar hyn o bryd, symud y dysgwr tuag at ei dargedau, gweithredu fel gwiriadau ar hyd y daith i gyrraedd y targedau, a darganfod a yw'r targedau wedi cael eu cyrraedd.  Bydd y mathau o strategaethau a ddefnyddir yn dibynnu ar ble mae'r dysgwr arni ar hyn o bryd, camdybiaethau'r dysgwr, targedau'r dysgwr, maes pwnc, oedran ac a yw'r dysgwr wedi cael profiad o ddefnyddio'r adnoddau hyn.  Mae cynllunio ar gyfer y cyfleoedd hyn yn rhan hanfodol o baratoi gwersi a gall leihau'r baich o addysgu pob disgybl yn union i gyd-fynd â chynllun gwaith yr ysgol.  Felly gall leihau'r amser sy'n ofynnol gan gynllun gwaith, a rhyddhau amser i ddatblygu syniadau a mynd i'r afael â chamdybiaethau.
7.  Cynllunio ar gyfer datblygu meddwl ac asesu ar gyfer dysgu

Er mwyn cynllunio ar gyfer dysgu effeithiol, rhaid i athrawon ofyn rhai cwestiynau i'w hunain er mwyn sicrhau bod y wers/pwnc/tasg yn cael ei ddefnyddio'n adeiladol.  Fe welwch restr awgrymedig o gwestiynau o'r fath isod:


Fydd amser gan y dysgwyr i fynegi'r wybodaeth a ddysgwyd, sgiliau a strategaethau dysgu/meddwl?

	· 


8. Trosolwg o'r egwyddorion i'w treialu
Dylai athrawon ddewis tair egwyddor o'r rhestr isod:
Datblygu meddwl

        Asesu ar gyfer dysgu
	Cynllunio
	Datblygu
	Myfyrio
	Cwestiynu
	Adborth
	Asesu cyfoedion a hunanasesu

	Ysgogi gwybodaeth, sgiliau a dealltwriaeth blaenorol
	Meddwl am achos ac effaith a gwneud casgliadau
	Gwerthuso'ch dysgu a'ch meddwl eich hun
	Gwella ansawdd atebion
	Gosod targedau
	Asesu parhaus mewn gwersi 

	Pennu'r broses/dull a strategaeth 
	Ffurfio barn a gwneud penderfyniadau


	
	Trafodaeth cyfoedion
	Adborth uniongyrchol
	Defnyddio asesu crynodol

	Pennu meini prawf llwyddiant
	Meddwl yn rhesymegol a chwilio am batrymau
	Adolygu canlyniadau a meini prawf llwyddiant
	Pob dysgwr yn cymryd rhan
	
	

	
	Ystyried tystiolaeth, gwybodaeth a syniadau
	Cysylltu a meddwl ochrol

Datblygu meddwl ar draws y cwricwlwm, 3-19 (fersiwn drafft 10.0)
	Dilyniant
Disgrifir dilyniant dysgwyr mewn datblygu meddwl wrth i chi ddarllen ar draws y colofnau o'r chwith i'r dde.
Gellir gweld dilyniant yn nhermau mireinio'r sgiliau hyn a thrwy eu cymhwyso i dasgau sy'n symud o'r: diriaethol i'r haniaethol; o'r syml i'r cymhleth; o'r personol i'r "darlun mawr"; o'r cyfarwydd i'r anghyfarwydd.
Bydd dysgwyr yn symud ymlaen o angen cymorth i weithio'n fwy annibynnol.  Byddant yn symud o wrando a rhyngweithio ag eraill mewn ffordd gyffredinol i sefyllfa lle maent yn dewis gweithio gydag eraill fel strategaeth fwriadol ar gyfer sicrhau dealltwriaeth.  Drwy hyn byddant yn datblygu i fod yn ddysgwyr annibynnol a chyd-ddibynnol.

Mae'r saethau o fewn y colofnau yn dangos bod y sgiliau a ddisgrifiwyd yn flaenorol yn parhau i fod yn gymwys i ddysgwyr mewn camau dilynol a byddai tasgau mwy heriol yn cynnig dilyniant pellach.


	Cynllunio
	Gofyn cwestiynau (er mwyn deall y broblem)
	Gofyn pam, beth, sut, ble, pryd ac ati
	Gofyn cwestiynau sy'n ymwneud â'r cyd-destun a gwrando cyn gofyn cwestiynau pellach.

	Gofyn cwestiynau perthnasol a dechrau cysylltu cwestiynau i greu dilyniannau.  Gallu rhoi rhesymau dros y dewis o gwestiynau.


	Gofyn cwestiynau sy'n adeiladu ar ymatebion i gwestiynau cynharach.
	Gofyn cwestiynau mwy treiddgar.
	Adnabod y broblem a llunio'r cwestiynau i'w datrys.

	
	Ysgogi gwybodaeth, sgiliau a dealltwriaeth flaenorol
	Dangos ymwybyddiaeth o anghenion a sgiliau personol.


	Adnabod a gwneud cysylltiadau â gwybodaeth a sgiliau blaenorol sy'n ymwneud â'r cyd-destun.


	Adnabod bylchau a dechrau adeiladu ar y wybodaeth, sgiliau a dealltwriaeth sy'n ofynnol.
	Adeiladu ar y wybodaeth, sgiliau a dealltwriaeth sy'n ofynnol.

	Casglu gwybodaeth
	Dewis o'r opsiynau ble i gael gwybodaeth a syniadau.
	Awgrymu ble i gael gwybodaeth a syniadau sy'n ymwneud â'r cyd-destun.
	Awgrymu sut i gael gwybodaeth a syniadau perthnasol.
	Awgrymu amrywiaeth o opsiynau ynghylch ble a sut i gael gwybodaeth a syniadau perthnasol.


	Gwerthuso opsiynau.

	Pennu'r broses/dull a'r strategaeth 
	Dewis o'r opsiynau beth i'w wneud a sut i'w wneud.
	Cynllunio, gyda chymorth, y broses/dull i'w ddefnyddio.
	Cynllunio'r broses/dull i'w ddefnyddio.
	Awgrymu prosesau/dulliau eraill; adnabod y strategaeth dysgu/meddwl i'w defnyddio.
	Esbonio pam y mae'r broses/dull a'r
strategaeth wedi cael ei dewis ac adnabod problemau posib.
	Rhoi ystyriaeth i broblemau posib wrth gyfiawnhau pam y dylid defnyddio'r strategaeth(au).



	
	Pennu meini prawf llwyddiant


	Adnabod, mewn ymateb i gwestiynau, rhai meini prawf llwyddiant sylfaenol am yr hyn sydd i'w wneud.
	Pennu rhai meini prawf llwyddiant sylfaenol.
	Pennu meini prawf llwyddiant a rhoi peth gyfiawnhad dros y dewis.
	Cyfiawnhau'r dewis o feini prawf llwyddiant

What did we do to help us learn   today?  

Mr Frog’s   Reflection  


	


	Datblygu (meddwl creadigol a beirniadol)
	Creu a datblygu syniadau
	Dangos chwilfrydedd ac archwilio ysgogiadau bob dydd.
	Cynhyrchu syniadau a phosibiliadau creadigol.
	Datblygu a dechrau cyfuno amrywiaeth o syniadau, posibiliadau a dewisiadau eraill creadigol, gan gynnwys rhai pobl eraill.

	Datblygu a chyfuno amrywiaeth o syniadau, posibiliadau a dewisiadau eraill creadigol.

	Cydnabod gwerth gwallau a chanlyniadau annisgwyl


	Dangos syndod pan fydd canlyniadau annisgwyl.

	Disgrifio gwallau a chanlyniadau annisgwyl.


	Dechrau defnyddio gwallau a chanlyniadau annisgwyl.


	Defnyddio gwallau a chanlyniadau annisgwyl.


	Cydnabod gwerth gwallau a chanlyniadau annisgwyl a gweld y cyfleoedd a gynigiant.


	Adeiladu ar ganlyniadau annisgwyl yn ogystal â llwyddiannau er mwyn ail-werthuso.



	
	Meddwl entrepreneuraidd
	Ffafrio'r cyfarwydd pan fydd syniadau newydd yn cael eu cyflwyno.
	Dechrau arbrofi gyda'ch syniadau'ch hun a syniadau eraill.
	Arbrofi'n hyderus gyda'ch syniadau'ch hun a syniadau eraill.
	Dechrau cymryd 'risg' gyda syniadau, a mynd y tu hwnt i'r confensiynol.
	Cymryd 'risgiau' gofalus gyda syniadau, gan bwyso a mesur manteision ac anfanteision posib.

	Meddwl am achos ac effaith a gwneud casgliadau

	Gweld cysylltiadau syml rhwng achos ac effaith mewn arferion bob dydd; gwneud a rhoi cynnig ar ragfynegiadau syml.


	Adnabod cysylltiadau rhwng achos ac effaith; rhoi rhesymau dros gasgliadau/rhagfynegiadau.

	Defnyddio ychydig o wybodaeth flaenorol i esbonio cysylltiadau rhwng achos ac effaith neu gyfiawnhau casgliadau/rhagfynegiadau.

	Defnyddio gwybodaeth flaenorol i esbonio cysylltiadau rhwng achos ac effaith a chyfiawnhau casgliadau/rhagfynegiadau.

	Meddwl yn rhesymegol a chwilio am batrymau


	Adnabod y gwahaniaethau amlwg a welwyd.


	Adnabod a disgrifio nodweddion sy'n debyg ac yn wahanol trwy wneud cymariaethau syml.


	Adnabod, disgrifio a dechrau esbonio patrymau a pherthnasoedd.


	Esbonio patrymau a pherthnasoedd ac adnabod ansicrwydd. 


	Dadansoddi patrymau ac archwilio ansicrwydd. 

	Ystyried tystiolaeth, gwybodaeth a syniadau

	Dechrau gwahaniaethu rhwng 'ffaith' a barn.


	Ystyried tystiolaeth, gwybodaeth a syniadau er mwyn dechrau gwahaniaethu rhwng 'ffeithiau', credoau a barn.

	Ystyried dehongliadau gwahanol a gwahaniaethu rhwng 'ffeithiau', credoau a barn, gan roi rhesymau.  Dechrau adnabod tuedd a dibynadwyedd.

	Adnabod ac asesu tuedd a dibynadwyaeth.


	Gwerthuso er mwyn mesur tuedd, dibynadwyaeth a dilysrwydd.

	Ffurfio barn a gwneud penderfyniadau


	Dechrau mynegi'ch barn eich hun a gwneud penderfyniadau mewn arferion bob dydd.

	Ffurfio barn a gwneud penderfyniadau trwy bwyso a mesur rhai manteision ac anfanteision.


	Ffurfio barn ystyriol a gwneud penderfyniadau gwybodus.

	Ystyried barn pobl eraill wrth ffurfio barn a gwneud penderfyniadau.

	Cymryd persbectif gwahanol wrth ffurfio barn a gwneud penderfyniadau.

	Monitro cynnydd
	Gyda chymorth, dilyn y broses/dull a ddewiswyd.

	Dilyn y broses/dull sydd wedi'i gynllunio.
	Dilyn y broses/dull sydd wedi'i gynllunio, gan wneud rhai newidiadau fel y bo angen.
	Gwirio cynnydd yn gyson, gan adolygu'r broses/dull yn barhaus, fel y bo angen.
	Cyfiawnhau unrhyw newidiadau.
	[image: image34.wmf]


	Myfyrio
	Adolygu canlyniadau a meini prawf llwyddiant
	Dechrau cysylltu canlyniadau â meini prawf llwyddiant.
	Cysylltu canlyniadau â meini prawf llwyddiant.
	Dechrau gwerthuso canlyniadau yn erbyn meini prawf llwyddiant.
	Gwerthuso canlyniadau ac i ba raddau y mae meini prawf llwyddiant yn adlewyrchu canlyniadau llwyddiannus.

	Mireinio meini prawf llwyddiant yn dilyn profiad ar gyfer digwyddiadau yn y dyfodol

	Adolygu'r broses/dull

	Dangos neu ddisgrifio peth o'r hyn sydd wedi cael ei wneud; adnabod, mewn ymateb i gwestiynau, yr hyn oedd wedi gweithio'n dda a'r hyn oedd heb weithio'n dda.

	Adnabod yr hyn oedd wedi gweithio'n dda a'r hyn nad oedd wedi gweithio'n dda; dechrau awgrymu sut y gellid gwella'r broses/dull.


	Penderfynu a oedd y broses/dull yn llwyddiannus; disgrifio unrhyw newidiadau a wnaed; awgrymu sut y gellid gwella'r broses/dull.

	Cyfiawnhau newidiadau/gwelliannau.

	Gwerthuso'ch dysgu a'ch meddwl eich hun


	Dangos, mewn ymateb i gwestiynau, peth o'r hyn sydd wedi cael ei ddysgu/ddarganfod.


	Disgrifio'r hyn sydd wedi cael ei ddysgu/ddarganfod.


	Disgrifio sut y maent wedi dysgu, ac adnabod y dulliau oedd wedi gweithio orau.


	Adnabod y strategaethau dysgu/meddwl y maent wedi'u defnyddio.

	Cyfiawnhau'r strategaethau dysgu/meddwl a ddefnyddiwyd ac awgrymu strategaethau eraill a allai fod wedi gweithio.

	Gwerthuso a mireinio strategaethau dysgu a meddwl ar gyfer digwyddiadau yn y dyfodol.


	
	Cysylltu a meddwl dargyfeiriol
	Gwneud cysylltiadau rhwng arferion bob dydd mewn cyd-destunau gwahanol. 
	Cysylltu'r dysgu, gyda chymorth, â sefyllfaoedd eraill.


	Cysylltu'r dysgu â sefyllfaoedd tebyg, o fewn a'r tu allan i'r ysgol.
	Cysylltu'r dysgu â sefyllfaoedd annhebyg ond cyfarwydd, o fewn a'r tu allan i'r ysgol.


	Cysylltu'r dysgu â sefyllfaoedd anghyfarwydd neu fwy haniaethol.
	Integreiddio'r dysgu a'i gysylltu â sefyllfaoedd mwy haniaethol.




Rhestr termau – i ddisgrifio ystyr y termau a ddefnyddir yn y dilyniant hwn a rhai termau a ddefnyddir mewn mannau eraill mewn datblygu meddwl
Cyd-ddibynnol - cydweithrediad agos rhwng dysgwyr, e.e. o fewn trafodaeth grŵp bach canolbwyntiedig.

Cyfiawnhau - esbonio'n llawn y dystiolaeth a'r rhesymau dros wneud penderfyniad neu ddod i gasgliad arbennig.

Dadansoddi - archwilio'n fanwl.

Darlun mawr - yn ymwneud ag ystod eang o amgylchiadau, rhai ohonynt ymhell o fywyd bob dydd y dysgwr.
Diriaethol - yn ymwneud â sefyllfa/cyd-destun real/gwirioneddol.

Dysgu - y wybodaeth, dealltwriaeth a sgiliau sy'n deillio o gyflawni'r dasg.  Dylai hyn ymwneud â'r strategaethau a ddefnyddir a'r elfennau metawybyddol yn ogystal â'r dysgu pwnc-ganolig
'Ffaith' - rhywbeth a allai gael ei ystyried yn ffaith.
Gwall/canlyniad annisgwyl - rhan angenrheidiol a gwerthfawr o gyrraedd y nod, ac mae dysgwyr yn elwa o hyn trwy ystyried yr hyn y maent wedi'i gamddeall.

Gwerthuso - meddwl yn ofalus am rywbeth cyn llunio barn am ei werth, pwysigrwydd neu ansawdd. 

Haniaethol - yn ymwneud â theori yn hytrach na sefyllfa/cyd-destun real/gwirioneddol.
Meini prawf llwyddiant - elfennau disgwyliedig canlyniad o ansawdd uchel.

Metawybyddiaeth - meddwl am eich meddwl eich hun; olrhain sut yr aethpwyd ati i wneud y dasg er mwyn deall eich proses meddwl a dysgu eich hun.
Prosesu/dull - y drefn ar gyfer y dasg - yr 'hyn i'w wneud' a 'sut i'w wneud.'
Strategaeth - ffordd o weithio i gyflawni rhywbeth, yn enwedig un y gellir ei chymhwyso dros amser/mewn sefyllfaoedd eraill, e.e. rhestru nodweddion cadarnhaol a negyddol fel sail ar gyfer gwerthuso.

Termau pwysig eraill i athrawon
Paratoi diriaethol - paratoi'r tir.

Gwrthdaro gwybyddol - gosod yr her.

Adeiladu cymdeithasol - rhyngweithio ag eraill i ddyfnhau dealltwriaeth.

Pontio - gwneud cysylltiadau o fewn/y tu allan i'r maes pwnc.

Atodiad 2

Defnyddio'r adnoddau hyn
Byddwn yn canolbwyntio ar ddatblygu meddwl o ansawdd gwell ar draws y tair proses gyffredinol: Cynllunio, Datblygu, Myfyrio.  Mae deg egwyddor meddwl wedi cael eu nodi o'r dilyniant datblygu meddwl.  Mae adnoddau awgrymedig yn gysylltiedig â phob egwyddor.  Mae'n bosib bod syniadau eu hunain gan athrawon a chydweithwyr ymgynghorol ynghylch y strategaethau neu’r adnoddau a fyddai'n gweithio'n well yn eu hystafelloedd dosbarth ac y gallent ddewis defnyddio’r rhai hyyny.  Y gobaith yw y bydd athrawon yn ychwanegu eu syniadau eu hunain at y rhestr hon wrth i'r rhaglen fynd rhagddi. Wrth gwrs, mae adnoddau cwestiynu yn chwarae prif rôl yn y fenter hon; ymdrinnir â'r rhain ymhellach yn yr adran ar adnoddau  asesu ar gyfer dysgu.
	CYNLLUNIO

	Egwyddor meddwl
	Adnoddau awgrymedig

	Ysgogi gwybodaeth, sgiliau a dealltwriaeth blaenorol
	Mapiau cysyniad
Cartwnau Cysyniad
Gridiau GED/CwAMFf
Mapio Meddwl
Yr Un Gwahanol

	Pennu'r broses/dull a strategaeth
	Trafod syniadau e.e. gweithgareddau mat bwrdd
Mapio Meddwl 

Her Pelen Eira /Her Post-it 

Gweithgareddau dilyniannu

	Pennu meini prawf llwyddiant
	Gridiau GED/CwAMFf
Goleuadau Traffig
Meddwl-paru-rhannu


	DATBLYGU

	Egwyddor meddwl
	Adnoddau awgrymedig

	Meddwl am achos ac effaith a gwneud casgliadau
	Cartwnau Cysyniad
Diagramau asgwrn pysgodyn

Llinellau ffawd
Gridiau GED/CwAMFf
Graffiau Byw
Yr Un Gwahanol 
Rhagfynegi o'r fideo

	Ffurfio barn a gwneud penderfyniadau
	Trafod syniadau
Rhestru Diemwnt
Mapio Meddwl 

Mwyaf tebygol o….

Dirgelwch aml-haenog
Her Pelen Eira

	Meddwl yn rhesymegol a chwilio am batrymau
	Diagram Cof
Dirgelion
Cyfan a Rhan
Pwy-beth-pryd-ble

	Ystyried tystiolaeth, gwybodaeth a syniadau
	Jig-so
Diagramau Venn


	MYFYRIO

	Egwyddor meddwl
	Adnoddau awgrymedig

	Gwerthuso'ch dysgu a'ch meddwl eich hun
Adolygu'r broses/dull
	Y Lindysyn

Map Cysyniad
Dail lili/Mr Broga

Diagram PMD
Holiadur
Trionglau myfyrio
Dyddlyfrau Ysgrifennu

	Adolygu canlyniadau a meini prawf llwyddiant
Adolygu'r broses/dull
	Y Gadair Goch
Diagram PMD
Sblat

Tabŵ
Goleuadau Traffig

	Cysylltu a meddwl dargyfeiriol
	Cartwnau Cysyniad
Munud yn unig


D.S. Mae cysylltu adnoddau ag egwyddorion yn fympwyol ar brydiau gan fod nifer o adnoddau/strategaethau yn cyflawni rolau allweddol ar gyfer mwy nag un egwyddor.  Mae llawer o orgyffwrdd rhwng egwyddorion hefyd.
Mynegai i Adnoddau Defnyddiol ar gyfer Datblygu Meddwl
                Arf

1. Y Lindysyn
Beth yw hwn? - cynrychioliad gweledol y dysgwr o’r 'daith feddwl' a wneir ganddo.  Gellir ei ddefnyddio i fodelu metawybyddiaeth gyda'r dosbarth cyfan, ar ffurf gwaith grŵp neu waith pâr, wrth sgwrsio gyda'r athro neu gyfoedion.  Bydd dysgwyr yn mynegi eu prosesau meddwl 'ar hyd y daith' gan ddefnyddio geirfa meddwl gytûn, lluniau, ar lafar neu'n ysgrifenedig.  Mae pob cylch ar gorff y lindysyn yn cynrychioli cam pwysig yn y broses feddwl.  Rhaid i'r dysgwr esbonio i ddysgwr arall pam mae ei lindysyn yn 'tyfu' (maen nhw'n dechrau gyda'r pen yn unig); gellir ei ddefnyddio i fapio dysgu neu feddwl mewn gwers arbennig neu ar draws sawl gwers.  Drwy hyn, mae'n dangos bod dysgwyr yn pontio mewn modd gweledol a diriaethol.
Dechrau'r 'daith ddysgu'

     Myfyrio parhaus = Gweithgaredd ar siapiau

Yn yr enghraifft hon, roedd disgyblion Blwyddyn 3 yn gweithio ar weithgaredd i adnabod a chymharu siapiau.  Gan weithio mewn grwpiau o bedwar, roedd y dysgwyr yn cael 'bag teimlo' gyda phedwar gwrthrych a hefyd deg cerdyn lluniau o wrthrychau.  Roedd pedwar o'r gwrthrychau ar y cardiau lluniau wedi'u cynnwys yn eu 'bag teimlo'.  Roedd un person - y 'profwr' - yn cael ei enwebu i deimlo gwrthrych yn y bag heb edrych arno.  Roedd rhaid i dri aelod arall y grŵp baratoi rhestr o gwestiynau (gan ddefnyddio'r eirfa darged o fathau gwahanol o siapiau) y gallent ofyn i'r 'profwr' a oedd yn gallu ateb trwy ddweud 'ie' neu 'na'.  O'r ymatebion, roedd rhaid i'r dysgwyr benderfynu pa wrthrych oedd yn fwyaf tebygol o fod yn y bag o'i gymharu â'r cardiau lluniau.  Fel rhan o'r broses fyfyrio, gwahoddwyd y dysgwyr i baratoi 'lindysyn grŵp' i esbonio i grwpiau eraill y dulliau roeddent wedi'u defnyddio i wneud eu penderfyniadau.  Rhoddwyd ychydig o sgaffaldio ar ffurf testun a lluniau (gan ddefnyddio'r syniadau a ddangosir ar dudalen 46 y llyfryn hwn) ond roedd rhaid i'r dysgwyr gyfiawnhau a helaethu ar y prosesau a ddefnyddiwyd hefyd.
2. Cartwnau Cysyniad

Beth yw hwn? - mae'n archwilio camdybiaethau dysgwyr mewn gwyddoniaeth; ar gael yn fasnachol; wedi'i ysgrifennu gan Stuart Naylor a Brenda Keogh.  Mae'n ystyried safbwyntiau eraill gan ddefnyddio fersiwn mwy rhyngweithiol o drafodaethau syml.  Mae dysgwyr yn dewis cymeriad o'r cartŵn y maen nhw'n cytuno ag ef/hi fwyaf gan felly osgoi'r 'ofn o fethu' i nifer o ddysgwyr amharod.  Yna gall yr athro a'r dosbarth drafod ac archwilio barnau eraill.  Mae enghraifft wedi'i pharatoi gan athro a gafodd ei defnyddio gyda dosbarth gwyddoniaeth Blwyddyn 7 i'w gweld isod:

[image: image2]
3. Map Cysyniad

Beth yw hwn? - cynrychioliad diagramatig sy'n dangos y berthynas rhwng syniadau mewn pwnc.  Mae'n dechneg hynod werthfawr oherwydd nid yw'n hawdd i ddysgwyr wneud cysylltiadau o'r fath o'u gwirfodd.  Mae mapio cysyniad yn ysgogi dysgwyr i ystyried cysylltiadau posib rhwng gwrthrychau ac yn gwella eu meistrolaeth o bynciau cyfan.  Mae dau gyfarwyddyd syml:
1. Dylai unrhyw wrthrychau sy'n perthyn i'w gilydd gael eu cysylltu â llinell a saeth yn dangos cyfeiriad y cysylltiad.
2. Rhaid ysgrifennu'r rheswm dros unrhyw gysylltiadau ar linell y cysylltiad.

Enghraifft:

wedi'i gymryd o 'Mappers' Handbook', Learners' Co-operative Ltd

4. Rhestru Diemwnt
Beth yw hwn?  - adnodd sy'n hybu trafodaeth neu fyfyrio ynghylch pwysigrwydd perthynol ystod o ffactorau.  Mae rhestru diemwnt, yn wahanol i restru syml, yn hybu canolbwyntio ar yr un pwysicaf - neu'r un rydych chi'n cytuno'n fwyaf ag ef - yna'r ddau nesaf, y tri nesaf, y ddau nesaf a'r un olaf.  Mae dysgwyr yn eu rhoi mewn siâp diemwnt fel y dangosir ac yna'n cyfiawnhau eu penderfyniadau.  Mae gridiau nodweddiadol ynghyd ag enghraifft i'w gweld isod:
  Diemwnt 16 Grid 




Diemwnt 9 Grid 









Enghraifft 

wedi'i gymryd o 'Science Kaleidoscope', Heinemann
5. Diagramau Asgwrn Pysgodyn

Beth yw hwn?  Mae'r trefnydd graffigol hwn yn cynnig modd i ddysgwyr adeiladu cysylltiadau yn weledol rhwng newidynnau.  Mae'n arbennig o ddefnyddiol wrth ystyried 'achos ac effaith'.

[image: image5]
Enghraifft:

Roedd myfyrwyr Blwyddyn 9 yn astudio afonydd a gofynnwyd iddynt ystyried effeithiau llifogydd ar yr amgylchedd a pharatoi cyflwyniad ar gyfer gweddill y dosbarth.  Roedd nifer wedi dewis Boscastle a Tywyn fel astudiaethau achos.




6. Llinellau Ffawd
Beth yw hwn?  Am esboniad llawn, gweler Graffiau Byw/Mapiau Byw.  Y prif sgiliau dan sylw yn yr adnodd hwn yw dilyniannu, sydd fel arfer yn darparu un o nodweddion trefnu'r Llinell Ffawd, a dehongli gwybodaeth, lle mae'n rhaid i ddysgwyr ddehongli datganiadau a'u rhoi ar y graff.  Mae llinellau ffawd yn arbennig o bwerus mewn pynciau dyniaethau fel hanes, daearyddiaeth ac Addysg Grefyddol, yn ogystal â bod yn briodol ar gyfer datblygu sgiliau llythrennedd a rhifedd hanfodol.  Fel arfer bydd Llinell Ffawd yn canolbwyntio ar brofiadau neu ffawd prif gymeriad neu gymeriadau.  Gall y cymeriad hwn fod yn gymeriad go iawn neu'n ffuglennol, a'r unig ofyniad yw bod ei ffawd yn newid dros amser.  
Enghraifft:  Elen Benfelen a'r tair arth
Am drafodaeth bellach ar ddefnyddio'r adnodd hwn, gweler Dilyniannu hefyd.
Brawddegau a lluniau stori
Aeth y Tri Arth am dro i'r goedwig.
Gwelodd Babi Arth fod ei gadair wedi torri.
Roedd Babi Arth wedi gorfodi Elen Benfelen i fynd allan o'r tŷ.
Bwytodd Elen Benfelen yr uwd i gyd.
Roedd Elen Benfelen yn falch iawn i weld ei Mam.
Gwelodd Elen Benfelen gadair Dadi Arth.

'elfennau ychwanegol' i greu gwrthdaro
"'Na lygaid mawr sy' gyda chi Mam-gu", meddai Hugan Fach Goch

Graff Ffawd - Mae dysgwyr yn ei gwblhau gyda gwaith lefel brawddeg neu luniau stori/y ddau.

Syniad wedi'i gymryd o 'Thinking Through Primary Teaching', Chris Kington Publishing.

7.  Y Gadair Goch
Beth yw hwn?  Mae nifer o amrywiadau i'r adnodd hwn.  Yn yr un cyntaf, mae dysgwr yn cael ei ddewis i fod yn 'dyst arbenigol' neu ymgymryd â rôl cymeriad.  Gall gwybodaeth gael ei rhoi iddo ymlaen llaw neu gellir gofyn iddo ddatrys ymholiadau trwy ddefnyddio gwybodaeth am y pwnc ar ôl cael cyfres o wersi.  Mae gweddill y dosbarth yn cael eu rhannu'n grwpiau ac mae'n rhaid iddynt baratoi rhestr o gwestiynau i'w gofyn i'r 'tyst arbenigol'.  Mae panel bach o 'ymholwyr' yn cael eu dewis o'r grwpiau hyn.  Gall yr athro weithredu fel 'barnwr' er mwyn osgoi unrhyw gwestiynau amhriodol!  Mae gwisgo i chwarae rôl yn ddewisol ond mae'n well gan rai dysgwyr wneud hyn er mwyn dynwared y cymeriad yn well!  Mae'n gweithio'n arbennig o dda ar gyfer syniadau emosiynol os yw'n cael ei gysylltu â gwaith ymchwil blaenorol.
Enghraifft:  Carrie's War
Mae dysgwyr wedi bod yn astudio'r testun uchod ac yn archwilio sut y gellir cyfleu emosiynau mewn ysgrifennu creadigol.  Roedd y cwestiynau a ofynnwyd i 'Carrie' yn cynnwys sut oedd hi'n teimlo ynghylch bod yn faciwî, oedd hi'n teimlo'n unig, beth oedd hi wedi dewis mynd gyda hi i Gymru ac ati …
8. Jig-so
Beth yw hwn?  Mae'r dosbarth yn cael ei rannu'n grwpiau ac mae pob grŵp yn cael tasg wahanol.  Ar ôl i'r grwpiau ddod nôl at ei gilydd, rhaid i'r dosbarth cyfan ddefnyddio casgliadau'r grwpiau er mwyn datrys problem.  O fewn terfyn amser penodol, mae'n rhaid i'r grwpiau ymchwilio eu tasg yn llawn a phenderfynu ar ffordd o gyfleu'r wybodaeth hon yn glir i grŵp arall/y dosbarth.  Mae grwpiau'n rhannu eu casgliadau ac mae trafodaeth bellach yn cael ei hybu ynghylch y ffordd orau o ddefnyddio'r wybodaeth hon gyda'i gilydd i ddatrys y broblem wreiddiol (mae'n cysylltu'n dda ar raddfa fawr â Gweithgareddau Mat Bwrdd).
Enghraifft: Problem:  Sut oedd bywydau'r tlawd a'r cyfoethog yn cymharu yn yr Oesoedd Canol ym Mhrydain?
Tasgau grŵp
Grŵp 1:   Addysg i'r cyfoethog
Grŵp 2:   Addysg i'r tlawd
Grŵp 3:   Dillad y cyfoethog
Grŵp 4:   Dillad y tlawd ac ati...
Mae grwpiau'n rhannu gwybodaeth, yn trafod beth mae'n ei olygu a'r ffordd orau i gyflwyno eu gwybodaeth.  O'r fan yma, gall dysgwyr gael eu hannog i ddefnyddio adnodd arall i ddatblygu meddwl e.e. diagramau Venn.
 9. Munud yn unig
Beth yw hwn?  - ymarfer gwaith grŵp.  Gofynnir i ddysgwyr siarad am un funud ar bwnc arbennig fel 'goleuni'; os ydyn nhw'n dweud unrhyw beth anghywir gall y tîm arall ymyrryd a chymryd drosodd, ac ennill y pwynt.
10. Gridiau GED/GESD
Beth yw hwn?  Mae'n cael ei ddefnyddio'n aml fel 'cofnod dysgu' oherwydd mae'n galluogi dysgwyr ac athrawon i archwilio dysgu blaenorol.  Gall dysgwyr flaenoriaethu neu ddewis eu dull ymholi, mae llwyddiant yn amlwg, mae monitro'r dysgu yn hawdd ac mae gwerthuso'r dysgu a wnaed hefyd yn hawdd.
Enghraifft: 

	Beth ydw i'n Gwybod?
	Beth ydw i Eisiau gwybod?
	Beth ydw i wedi Dysgu?


Gall athrawon ddewis llenwi'r golofn 'E' gyda rhai cwestiynau wedi'u cysylltu â'r bwriad dysgu a rhoi cyfle i ddysgwyr ddewis cwestiynau pellach hefyd.
Mae enghraifft o grid GESD i'w gweld isod.  Mae hwn yn hybu bwriad mwy metawybyddol.
	Beth ydw i'n Gwybod?
	Beth ydw i Eisiau gwybod?
	Sut oeddwn i wedi ei ddysgu?
	Beth ydw i wedi Dysgu?

	
	
	
	


11. Dail lili/Mr Broga/Cerrig camu
Beth yw hwn?  Yn debyg i'r 'lindysyn', mae'n ddull o sgaffaldio metawybyddiaeth er mwyn galluogi dysgwyr i ddadbacio eu meddwl mewn ffordd weledol.



Mae disgifio dysgu fel taith yn cael ei gymharu â helpu'r broga ar ei ffordd dros yr afon, sy'n rhy llydan iddo groesi mewn un naid; mae'r cerrig camu neu'r dail lili yn cynrychioli adnoddau/strategaethau y mae'r dysgwyr yn eu defnyddio i'w helpu i ddysgu.  Gall dysgwyr eirio eu prosesau meddwl ac ymarfer 'geirfa meddwl' trwy ddewis deilen lili ar gyfer y broga (mewn rhai achosion, gall fod lluniau neu ddisgrifiadau ysgrifenedig ar y dail lili am adnoddau/strategaethau a ddefnyddiwyd neu gallant fod yn wag a chael eu geirio gan y dysgwr).  Ymarfer cydweithredol yw hwn, gyda dysgwyr eraill yn ychwanegu eu 'dail lili' eu hunain i'r broses.  Mae'n adnodd gweledol pwerus ar gyfer datblygu metawybyddiaeth, gan alluogi'r dysgwr i weld 'pa mor bell y maent wedi teithio' (hyd yn oed os nad yw problem arbennig wedi cael ei datrys yn llwyr).  Hefyd, mae'n helpu pontio strategaethau defnyddiol oherwydd gellir defnyddio rhai 'dail lili' mewn cyd-destunau gwahanol.  Dangosir rhai syniadau ar gyfer cynrychioliad darluniadol neu awgrymiadau ysgrifenedig yn yr adran ar Drionglau Myfyrio.

12. Graffiau/Mapiau Byw
Beth yw hwn? - wedi'i gysylltu'n agos â Llinellau Ffawd.  Mae'r gweithgareddau hyn yn annog dysgwyr i ddehongli gwybodaeth o destun wedi'i segmentu a'i threfnu gan ddefnyddio strwythur graffigol gweledol.  Maen nhw'n hybu gwrando effeithiol a sgiliau cyd-drafod yn ogystal â chasglu a rhesymu.  Rhaid i ddysgwyr wneud penderfyniadau am y darnau gwahanol o wybodaeth a pha mor berthnasol a phwysig y mae'r wybodaeth honno; rhaid iddynt reoli o leiaf ddwy agwedd ar y data yr un pryd, ac fel arfer bydd un ohonynt yn gronolegol a'r llall yn dibynnu ar y cyd-destun a ddewisir ar gyfer y gweithgaredd.
Mewn graff byw, rhaid i ddysgwyr gyfiawnhau safle datganiadau ar y graff. Mae datganiadau amwys wedi'u cynnwys hefyd, felly gall natur y graff amrywio fel graff llinell neu siart bar yn dibynnu ar y data.  Yr hyn sy'n bwysig yw bod rhaid i ddysgwyr allu dehongli'r wybodaeth rifiadol neu siâp cyffredinol y graff.
Enghraifft: Ffordd Brysur
Datganiadau ar gyfer 'Ffordd Brysur'
Mae Mrs Nixon, y pennaeth, yn gyrru ei char i mewn i faes parcio'r ysgol. 
Mae Mr Jordan yn gollwng Lee, David ac Ellie wrth gatiau'r ysgol.

Mae PC Smith yn gyrru adref ar ôl gweithio sifft nos.
Mae gyrrwr bws yn mynd heibio'r ysgol.  Mae'n llawn pobl yn mynd i'r gwaith.
Am 2 o'r gloch, mae gyrrwr fan yn dod â phapur i'r ysgol.
Mae Caspar cath y gofalwr yn croesi'r ffordd.

Mae Mr Garner y dyn lolipop yn gwisgo ei got ac yn casglu ei ffon.

Mae Mrs Scott y cynorthwyydd dysgu yn gadael y maes parcio i fynd adref.
Mae Mrs Al-Asadi yn casglu Jamal a Jemma o'r ysgol.

wedi'i gymryd o 'Thinking Through Primary Teaching', Chris Kington Publishing.

13.  Diagram Cof

Beth yw hwn?  Mae dysgwyr yn gweithio mewn grwpiau.  Mae gan bob grŵp naill ai diagram/map heb ei labelu neu dudalen wag o bapur.  Mae copïau o'r diagram/map wedi'i labelu wedi'u cuddio o gwmpas yr ystafell.  Mae un aelod o'r grŵp yn cael deg eiliad i edrych ar y fersiwn wedi'i gwblhau ac mae'n rhaid iddo ddychwelyd i'w grŵp, tynnu llun o'r hyn y mae'n ei gofio a rhoi cyfarwyddiadau i aelod nesaf y grŵp am yr hyn y dylai edrych amdano.  Mae'r grŵp cyfan yn cymryd rhan wrth ddatblygu strategaeth a fydd yn eu galluogi i gwblhau'r dasg yn gywir ac yn yr amser byrraf posib.  Gall cwestiynau gael eu gofyn ar ôl cwblhau'r dasg i brofi dealltwriaeth o'r diagram.
Enghraifft:  

[image: image16]
Amrywiad ar y strategaeth hon yw Testun-i-Lun/Llun-i-destun.  Yn yr achosion hyn, gofynnir i'r grwpiau astudio darn byr o destun a'i gynrychioli fel diagram neu i'r gwrthwyneb (mae'r gweithgaredd hwn yn tueddu i weithio orau gyda thestun penodol iawn).
14. Mapio Meddwl

Beth yw hwn?  Wedi'i ddyfeisio gan Tony Buzan, mae Mapio Meddwl© yn system ar gyfer cofnodi gwybodaeth mewn ffordd sy'n cyfateb yn well â'r ffordd y mae'r ymennydd yn gweithio na thestun llinol.  Mae'r prif gysyniad wedi'i leoli'n ganolog gyda llinellau yn mynd allan gydag un gair arnynt i gynrychioli pob prif syniad cysylltiedig.  Mae canghennau llai yn mynd allan o'r prif ganghennau gyda syniadau ac enghreifftiau atodol.  Gall dysgwyr ddefnyddio lliwiau, lluniau, testun a llinellau i gysylltu syniadau cysylltiedig ar ganghennau gwahanol.  Mae enghraifft syml i'w gweld isod:














15. Mwyaf tebygol o (cysylltiad agos â 'Pwy-beth-pryd-ble')

Beth yw hwn?  Mae dysgwyr yn gweithio mewn grwpiau ac fel arfer bydd ychydig o dystiolaeth weledol/clywedol yn cael ei chyflwyno iddynt (lluniau/fideo/cerddoriaeth o bosib).  Maen nhw'n defnyddio'r dystiolaeth hon i gyfiawnhau syniadau o'r cwestiynau a ofynnir gan yr athro e.e. Pwy sy'n debygol o fyw yno / personoliaeth y bobl / teimladau ac ati.
Enghraifft 1
Mae'r dysgwyr yn gwylio clip fideo heb y trac sain - gofynnir i grwpiau ddisgrifio naws y lle, pwy sy'n fwyaf tebygol o fyw yno ac ati.  Mae dewis o dri darn o gerddoriaeth yn cael eu chwarae.  Mae'n rhaid i'r grwpiau gyfiawnhau pa ddarn o gerddoriaeth y bydden nhw'n ei ddefnyddio fel y trac sain.  Gall cymharu â'r trac sain go iawn arwain at drafodaeth werthfawr ac archwilio syniadau cychwynnol.

Enghraifft 2
Mae'r dysgwyr yn gweld detholiad o ffotograffau (e.e. trefol, dinas, arfordirol ac ati...).  Gofynnir iddynt drafod cyfres o gwestiynau mewn grwpiau a chyfiawnhau eu hatebion e.e. "Ble fyddech chi'n fwyaf tebygol o weld llwynog?"  "Pa ardal fyddai'n fwyaf tebygol o elwa ar dwristiaeth?"...ac ati

Enghraifft 3

Mae'r dysgwyr yn gweld ffotograffau o nifer o lefydd addoli a gofynnir iddynt baratoi, gyda chyfiawnhad gyfres o atebion e.e. "P'un sy'n fwyaf tebygol o fod yn Eglwys Babyddol?", "Sut ydych chi'n gwybod?", "P'un ydych chi'n fwyaf tebygol o weld yn Asia?"...ac ati
16. Dirgelion/Dirgelion aml-haenog
Beth yw hwn?  Gweithgaredd datrys problem yw hwn yn seiliedig ar gwestiwn(cwestiynau) canolog y mae'n rhaid i'r dysgwyr eu hymchwilio a cheisio eu hateb.  Mae'r wybodaeth neu'r 'cliwiau' yn cael eu cyflwyno ar slipiau o gerdyn ar wahân ac mae'n rhaid i'r dysgwyr fynd trwyddynt er mwyn ffurfio casgliadau.  Mae dirgelion yn gymhorthion addysgu ac asesu amlbwrpas y gellir eu defnyddio i hybu ystod eang o sgiliau gwybyddol.  Mae dirgelion yn tueddu i gael trywydd storïol cryf - maen nhw'n ymwneud â phobl y mae pethau'n digwydd iddynt neu sy'n achosi pethau i ddigwydd.  Mae hyn yn helpu cynnal sylw dysgwyr ar bob lefel.  Nid oes rhaid i'r bobl, y lleoedd a'r amgylchiadau hyn fod yn real, gallant fod yn amalgam sy'n cynrychioli perthnasoedd a chyffredinoliadau pwysig, ond mae bod yn agos i realiti yn well!  Mae erthyglau papur newydd yn ffynonellau da o ddeunydd ar gyfer datblygu dirgelion.  Mae'r rhan fwyaf o ddirgelion yn addas ar gyfer gweithgareddau dilyniannu, a all helpu dysgwyr i ddatblygu eu naratif eu hunain ar gyfer y digwyddiad.
Enghraifft: Beth oedd wedi achosi Tân Mawr Llundain?

Mae nifer o ffyrdd amrywiol o gynnal y gweithgaredd hwn.  Bydd rhai athrawon yn cyflwyno 'cwestiwn mawr', bydd eraill yn gofyn i'r dysgwyr ddatblygu cyfres o gwestiynau i'w datrys ar ôl astudio'r cardiau.  Gall dysgwyr ac athrawon drafod dulliau didoli effeithiol, llinellau amser, cryfder tystiolaeth ac ati.  Gall gwaith dilynol gynnwys y dysgwyr yn cyflwyno eu tystiolaeth mewn nifer o ffyrdd gwahanol.
Cardiau datganiad
	Roedd Thomas Farrinor yn Bobydd i Frenin Siarl II.
	Morwyn y Pobydd oedd y cyntaf i gael ei lladd gan y Tân Mawr.

	Dywedodd y Pobydd ei fod yn meddwl ei fod wedi diffodd ei ffwrn, ond roedd colsion o'r tân wedi cynnau coed tân gerllaw.
	Roedd y rhan fwyaf o'r tai a'r adeiladau wedi'u gwneud o bren ac roedd to gwellt gan lawer ohonynt.



	Roedd y bobl wedi ceisio diffodd y tân gyda bwcedi o ddŵr
	Roedd cannoedd o lygod mawr yn byw yn  Pudding Lane.

	Roedd llawer o bobl wedi treulio amser yn arbed eu pethau yn lle ceisio atal y tân rhag lledu.
	Ar nos Fercher tawelodd y gwynt ac roedd y tân yn llosgi'n dawel.



	Roedd y bwcedi wedi'u gwneud o bren a lledr
	Dinistriodd y tân tua phedair rhan o bump o'r ddinas, neu fwy na 430 erw.

	Roedd y Pobydd wedi anghofio diffodd ei ffwrn.
	Roedd y Pobydd yn byw yn Pudding Lane.

	Dechreuodd y tân yn Pudding Lane.
	Roedd yr adeiladau wedi mynd ar dân yn hawdd iawn.

	Roedd gwreichion o dŷ'r Pobydd oedd ar dân wedi disgyn ar wair a gwellt yn y Star Inn.
	Roedd warysau ar lan yr afon yn llawn olew, gwêr a  nwyddau hylosg eraill.



	Roedd y gwynt cryf o'r dwyrain wedi cadw'r tân i losgi.
	Dechreuodd y tân yn y nos pan oedd pawb yn cysgu.

	Cafodd 13,200 o dai, bron 90 o eglwysi plwyf, a bron 50 o gwmnïau lifrai eu llosgi'n ulw.
	Cafodd tai eu dymchwel i atal y tân rhag lledu, ond cafodd pren a sbwriel eu gadael yn y stryd.


wedi'i gymryd o 'Thinking Through Primary Teaching', Chris Kington Publishing.
17. Yr Un Gwahanol 

Beth yw hwn?  Mae hwn yn adnodd amlbwrpas sy'n hawdd ei ddefnyddio a'i ddatblygu mewn gwahanol bynciau gyda dysgwyr o wahanol oedran.  Mae'n helpu dysgwyr i ddatblygu dealltwriaeth o gysyniadau a geirfa allweddol.  Mae hyn yn cynorthwyo sgiliau fel dosbarthu a diffinio priodoleddau.  Mae hefyd yn helpu dysgwyr i ddeall nodweddion/priodweddau pethau.  Gellid gofyn i ddysgwyr nodi nodwedd debyg sy'n gwahaniaethu dwy eitem o drydedd eitem, a gall fod yn sail i waith dosbarth cyfan yn ogystal â gwaith pâr neu waith grŵp.

Enghraifft 1

Enghraifft 2

wedi'i gymryd o 'Thinking Through Primary Teaching', Chris Kington Publishing.
18. Gweithgareddau mat bwrdd

Beth yw hwn?  Mae'r adnodd hwn yn annog pob aelod o grŵp o bedwar i rannu syniadau mewn ffordd adeiladol a gweledol.  Mae dysgwyr yn cael 'mat bwrdd' A3 mawr wedi'i lamineiddio, fel y dangosir isod, ynghyd â rhai nodiadau post-it.  Mae pob aelod o'r grŵp yn paratoi eu syniadau eu hunain yn unigol am broblem arbennig ac yn eu hysgrifennu ar nodiadau post-it.  Yna mae'n glynu'r nodiadau post-it ar eu darn nhw o fat bwrdd eu grŵp.  Mae hyn yn darparu sail fwy diriaethol i ddysgwyr gwestiynu aelodau eraill o'u grŵp am syniadau.  Mae pob grŵp yn paratoi ateb ar y cyd trwy ddewis a symud nodiadau post-it i'r darn canol.  Mae syniadau'r grŵp yn cael eu rhannu â grwpiau eraill.  Mae hon yn strategaeth bwerus iawn o ran 'hyfforddi' dysgwyr i reoli metawybyddiaeth a llunio strategaethau oherwydd gallant ddilyn yn gorfforol y llwybr a gymerwyd ganddynt i ddod i benderfyniad.
Enghraifft:






19.  Diagram PMD (Edward de Bono)

Beth yw hwn?  Mae dysgwyr yn categoreiddio eu dysgu neu eu syniadau yn: '+' plws (h.y. wedi gweithio); '-' minws (h.y. efallai na fydd yn gweithio) a 'D' diddorol.  Mae'n annog dysgwyr i adnabod beth sydd wedi gweithio a beth sydd heb weithio ar gyfer eu dysgu.  Gellir defnyddio grid fel yr un isod.



20. Her Post-it 

Beth yw hwn?  - cyfuniad o weithgareddau mat bwrdd a her pelen eira.  Mae dysgwyr yn cael cyfnod penodol o ddwy funud i ysgrifennu ar nodyn post-it dri pheth y maen nhw'n eu cofio (neu'n credu) am bwnc/syniad/mater.  Mae'r rhain yn cael eu coladu ar y bwrdd o flaen y dosbarth.  Mae'r dysgwyr a'r athrawon yn trafod pa mor berthnasol yw'r hyn a ysgrifennwyd a gallent grynhoi hyn ar ffurf siart neu fap cysyniad ac ati.
21. Holiadur

Beth yw hwn?  - adnodd defnyddiol sy'n galluogi dysgwyr i fyfyrio ar eu dysgu eu hunain yn unigol neu ar y cyd.  Gallai grwpiau baratoi holiadur ar gyfer grwpiau eraill i ddatblygu technegau adborth.
22.  Gridiau CwAMFf 

Beth yw hwn?  Yn debyg i gridiau GED, mae gridiau CwAMFf yn cynnig modd ymchwilio gyda mwy o ffocws i gwestiwn arbennig.  Mae enghraifft i'w gweld isod:
	Cwestiwn
	Ateb
	Manylion
	Ffynhonnell

	
	
	
	


Gellir gofyn cwestiwn, neu gyfres o gwestiynau i'r dysgwyr (neu gellir eu gwahodd i ysgrifennu rhai cwestiynau eu hunain).  Defnyddir gweithgaredd sy'n cynnig modd i'r dysgwyr ymchwilio atebion posib.  Rhaid i'r dysgwyr grynhoi unrhyw wybodaeth sy'n cael ei darganfod a chynhyrchu ateb clir a chryno.  Gellir cofnodi unrhyw fanylion y teimlant sy'n ategu eu hateb, neu y teimlant sydd o ddiddordeb i'r drafodaeth, yn y golofn Manylion.  Yn olaf, mae'n rhaid i'r dysgwyr ddarparu manylion manwl gywir am eu ffynonellau ymchwil i ddysgwyr eraill eu defnyddio.
23. Triongl Myfyrio

Beth yw hwn? Mae'r rhain yn anogwyr gweledol a phoblogaidd ar gyfer strwythuro metawybyddiaeth a chysylltu strategaethau â meysydd cwricwlwm eraill.  Gellir eu defnyddio o'r Cyfnod Sylfaen i Gyfnod Allweddol 5 (gydag addasiadau amlwg!).  Maen nhw hefyd yn adnoddau defnyddiol gan eu bod yn annog dysgwyr i asesu a monitro eu cynnydd unigol ac olrhain mathau o feddwl.



Dangosir isod rhai enghreifftiau y gellid eu defnyddio ar gyfer dysgwyr iau.  Yn y camau cynnar, defnyddir cod lliwiau gydag awgrymiadau ar gyfer strategaethau mewn cod lliw tebyg.  Wrth i'r dysgwyr fagu hyder, gellir dileu'r sgaffaldio er mwyn galluogi dysgwyr i ddisgrifio'r strategaethau eu hunain.
Defnyddio'r Triongl Myfyrio
Gellir ei ddefnyddio i gyflwyno syniadau o fetawybyddiaeth gyda disgyblion ar sail y strategaethau/adnoddau y maent wedi'u defnyddio.  Yn y ffurf symlaf (lefel glas), gellir eu defnyddio i enghreifftio iaith y dysgu (h.y. dysgu sut i ddysgu).  Wrth i ddysgwyr fod yn fwy cyfarwydd â datblygu meddwl, gellir trafod MATHAU penodol o FEDDWL (yn wahanol i strategaethau) (lefel COCH).  Gellir cysylltu/pontio'r rhain i gyd-destunau eraill ar y lefel MELYN.

At ddefnydd ymarferol, gellir torri allan cymalau allweddol wrth i'r lliwiau gyfateb â'r adrannau ar y triongl myfyrio.  I ddysgwyr ifanc iawn, neu'r rheiny sydd ag anawsterau, gellid defnyddio lluniau a bydd y dysgwyr yn dewis llun ac yn esbonio eu dewisiadau.  Mae enghreifftiau o sgaffaldio gyda thestun a lluniau wedi cael eu cynnwys drosodd.  Hefyd defnyddiwyd cod lliwiau er mwyn ei gwneud hi'n haws eu defnyddio gyda'r adran berthnasol o'r triongl myfyrio (fel yr esbonnir).  Mae rhai strategaethau dysgu sylfaenol iawn wedi cael eu cynnwys a fyddai'n cael eu hychwanegu wrth i ddisgyblion gael mwy o brofiadau.  Gellid cynnwys strategaethau pwnc-benodol hefyd (e.e. "neidio ymlaen hercian 'nôl" ar gyfer tynnu hefyd) yn ogystal â phrosesau meddwl cyffredinol.
Rhagwelir y byddai disgwyl i'r dysgwyr helaethu ar eu dewis o strategaethau, sut y cawsant eu defnyddio ac i ba effaith ac ati.  Nod y triongl yw cynorthwyo metawybyddiaeth - ond mae'n rhaid i ddysgwyr eirio eu syniadau ac ehangu ar y siart syml hwn.
Ar gyfer y cam olaf (MELYN) mae modelu gan athrawon yn hanfodol i bontio i ddysgu diweddar (naill ai yn yr un pwnc neu mewn ystyr trawsgwricwlaidd) - er gyda phrofiad, dylai dysgwyr fod yn fwy medrus o ran bwydo'n ôl a chynnig syniadau.

Sgaffaldio geirfa 'Dysgu sut i ddysgu' a 'Meddwl' i'w defnyddio gyda thriongl myfyrio/lindysyn/dail lili



Iaith Dysgu




Iaith Meddwl




23. Dilyniannu

Beth yw hwn?  Mae'r adnodd hwn yn cael ei ddefnyddio'n aml yn CA1 er bod ei rinweddau yn ymestyn trwy bob cyfnod allweddol.  Gellir gofyn i'r dysgwyr, ar y raddfa symlach, i ddilyniannu rhifau, llythrennau neu luniau yn ôl meini prawf wedi'u rhagosod neu feini prawf dan arweiniad y dysgwr.  Yng nghyfnodau allweddol diweddarach, mae'r meini prawf ar gyfer dilyniannu yn fwyaf tebygol o gael eu harwain gan y dysgwr.  Yn y ddau achos, fodd bynnag, y mater allweddol yw bod rhaid i'r dysgwyr gyfiawnhau i eraill eu rhesymau dros ddewis eu dilyniant.  Mae nifer o enghreifftiau i'w gweld isod.
Enghraifft 1:  CA1 o 'Let's Think!'.

Mae'r dysgwyr yn gweithio mewn grwpiau o chwech ac yn cael cerdyn o'r stori 'The Cat and the Snail'.  Mae'n rhaid iddynt gydweithio i ddilyniannu'r lluniau i adrodd y stori - ond osgoi'r llun nad yw'n rhan o'r dilyniant! 
Enghraifft 2:  CA1/2 Elen Benfelen a'r Tri Arth

Mae'r dysgwyr yn darllen stori Elen Benfelen a'r Tri Arth, ac yn gweithio mewn grwpiau i ailadrodd y stori: gan ddefnyddio lluniau yn unig i ddechrau, yna stribedi brawddegau ac yn olaf cyfateb y ddau.  Amlinellir adnoddau dan yr adran ar gyfer 'Llinellau Ffawd'.  Er mwyn gwneud hyn yn fwy heriol, gellir ychwanegu lluniau nad ydynt yn ffurfio rhan o'r stori - mae hyn yn ymestyn y dysgwyr trwy ofyn iddynt benderfynu p'un ai i gynnwys y wybodaeth neu beidio gyda chyfiawnhad.
25. Her Pelen Eira

Beth yw hwn?  Mae dysgwyr yn cael eu trefnu'n dimau o bump a gofynnir iddynt gofio UN peth am bwnc a'i ysgrifennu o fewn deg eiliad.  Ar ganiad y gloch/chwiban, maen nhw'n cuddio eu hateb ac yn ei basio i'r aelod tîm nesaf sy'n cofnodi ei syniad ac ati.  Mae'r 'belen eira' yn cael ei throsglwyddo i'r person nesaf er mwyn i'r 'ffeithiau' dyfu o ran maint.  Ar ôl i'r holl ddysgwyr gymryd rhan, maen nhw'n agor eu 'pelen eira' ac yn rhannu eu canlyniadau gyda gweddill y dosbarth, gan gymharu a chyferbynnu natur eu canlyniadau.  Gall dysgwyr fyfyrio ar yr hyn y gallai amlder syniadau penodol sy'n dod i'r amlwg ddweud wrthyn nhw.  Gallant drafod os yw'n ymddangos bod pwyslais penodol ar unrhyw faes arbennig neu ansawdd y syniad.
26. Sblat!

Beth yw hwn?  Fersiwn grŵp datblygu meddwl o bingo yw hwnar gyfer datblygu meddwl.  Mae timau o hyd at saith dysgwr yn cael eu dewis ac mae pob un yn ethol 'sblatiwr'.  Mae'r 'sblatwyr' yn cael eu hanfon o'r ystafell am bum munud tra bo gweddill y tîm yn ysgrifennu diffiniadau ar gyfer y geiriau allweddol sydd wedi'u cynnwys ar y grid.  I chwarae'r gêm, mae un grŵp yn cael ei ddewis i ddarllen diffiniad o'i ddewis - rhaid i'r 'sblatwyr' wrando ar y diffiniadau a 'sblatio' eu llaw yn gyflym ar draws y gair ar y grid.  Mae dau bwynt yn cael eu rhoi am y 'sblat' cyflymach (ar yr amod bod yr ateb yn gywir) OND mae'n rhaid i'r sblatiwr gyfiawnhau ei reswm gan roi tystiolaeth sydd yn y diffiniad.  Mae marc yn cael ei dynnu ar gyfer 'sblat' cywir ond cyfiawnhad annigonol/anghywir.  Mae'r timau yn newid i roi diffiniad arall ac mae'r broses yn cael ei hailadrodd.  Y tîm cyntaf i ennill deg pwynt sy'n ennill.
Enghraifft: Rhewlifiant

	erydiad
	rhewi-dadmer
	dyddodiad
	Perian

	trawsgludiad
	ffiord
	llyn mynydd
	Marianau

	pigyn piramidaidd 
	drymlin
	crognant
	Rhychiad


Syniad wedi'i gymryd o 'Framework Science', Oxford University Press.
27. Tabŵ

Mae dysgwr yn cael gair ac mae'n rhaid iddo/iddi ddisgrifio'r gair gan ddefnyddio geiriau unigol yn unig er mwyn i'w dîm ddyfalu beth yw'r gair.  Ond, ni all ddefnyddio'r gair ei hun neu ddetholiad o eiriau eraill (wedi'u rhoi i'r dysgwr hefyd) fel rhan o'r disgrifiad!  Mae'n gweithio'n dda i bob pwnc - Ieithoedd Tramor Modern yn enwedig!  Mae enghraifft i'w gweld isod:
Enghraifft:  Anifeiliaid yn Gymraeg

1. Ci



2.  Ceffyl


3.  Mochyn

            Tabŵ


     Tabŵ


     Tabŵ

            Dog


     Horse


      Pig

    Woof!


     Neigh!                               Oink!
28.  Goleuadau Traffig
Beth yw hwn?  - yn draddodiadol mae’n adnodd llwyddiannus a phoblogaidd ar gyfer datblygu meddwl medrus ac asesu ar gyfer dysgu.  Cyn neu ar ôl darn o waith, cyn neu ar ôl prawf, neu fel rhan o brif raglen adolygu, bydd dysgwyr yn dewis un o'r goleuadau traffig ar gyfer geiriau allweddol, cysyniadau allweddol neu hyd yn oed darnau o bapurau arholiad.  Mae hyn yn cynnig modd iddynt flaenoriaethu eu hymdrechion yn y dyfodol tuag at y pethau nad ydynt yn eu deall eto neu ni allant eu gwneud eto.  Mae angen cymorth arnynt i isrannu'r cynnwys neu'r sgiliau cyn y gallant ddefnyddio'r lliwiau ond yna gallant ganolbwyntio ar geisio troi coch yn oren a throi oren yn wyrdd.
Coch:  ddim yn gallu ei wneud eto
Ambr:  ddim yn siŵr
Gwyrdd: yn gallu gwneud hyn
Estyniad o'r ymarfer hwn fyddai paru dysgwyr 'Oren' a 'Gwyrdd' i rannu syniadau, tra gall yr athro grwpio'r dysgwyr 'Coch' gyda'i gilydd a gweithio gyda nhw fel grŵp annibynnol.  Fel arall, gellir meithrin y gyd-ddibyniaeth hon trwy drafodaeth fel dosbarth, a gall 'atebion Coch' ffurfio'r sail i fwriadau dysgu yn y dyfodol.
Gall fod yn haws i ddysgwyr iau ddefnyddio bodiau i fyny / bodiau i lawr / bodiau i'r ochr.
29. Diagramau Venn 

Beth yw hwn?  Mae hwn yn adnodd defnyddiol i helpu dysgwyr i ddosbarthu ffactorau sy'n ymwneud â phwnc arbennig a gweld y berthynas rhwng y ffactorau hyn.  Gall athrawon gyflwyno'r categorïau i'r dysgwyr wrth weithio ar lefelau syml iawn a mynd ymlaen i ddysgwyr yn categoreiddio gyda chyfiawnhad pan fyddant wedi cael mwy o brofiad.  Amrywiad arall yw adnabod pob 'cylch' a chyflwyno problem rychwantol a rhoi cyfle i'r dysgwyr ymchwilio syniadau a chyflwyno eu canlyniadau gan ddefnyddio diagramau Venn fel y trafodwyd yn gynharach.  Er mwyn cynyddu lefel yr her wybyddol a hybu trafodaeth bellach, gall datganiadau neu eitemau amwys gael eu cynnwys.
Enghraifft: Peiriannau


30. Cyfan a Rhan
Beth yw hwn?  Mae'r adnodd hwn yn defnyddio fframwaith gweledol (neu drefnydd graffigol) i arwain meddwl y dysgwr.  Mae'n annog dysgwyr i adnabod y berthynas weithredol a systematig rhwng gwrthrychau neu systemau.  Gellir ei ddefnyddio fel gweithgaredd unigol neu weithgaredd grŵp bach gan ei fod yn darparu deunydd trafod gwych.
Enghraifft: Eryr







wedi'i gymryd o 'Active Assessment', S. Naylor, B. Keogh, A. Goldsworthy.

31. Pwy-beth-pryd-ble
Beth yw hwn?  Mae'r adnodd hwn wedi cael ei ddefnyddio'n helaeth yn y Dyniaethau a'r Celfyddydau; fel arfer mae'n defnyddio ysgogiad gweledol neu glywedol (detholiad o ffotograffau neu ddiagramau o bosib neu ddarnau gwahanol o gerddoriaeth), a gofynnir i'r dysgwyr adnabod gyda chyfiawnhad pa adnodd sy'n cyd-fynd orau â'r ateb i gyfres o gwestiynau.
Enghraifft: Daearyddiaeth Blwyddyn 9
Dangoswyd ffotograffau amrywiol i'r dysgwyr o ganol dinas, wedi'u cymryd ar adegau gwahanol o'r flwyddyn, amserau gwahanol o'r dydd, degawdau gwahanol ac ati.  Gofynnwyd cyfres o gwestiynau i'r dysgwyr fel:
· Pa ffotograff gafodd ei dynnu yng nghanol yr haf?

· Pa ffotograff gafodd ei dynnu yn y 1950au? ac ati
Gellir ei ymestyn i sefyllfaoedd 'Mwyaf tebygol o' fel y nodwyd yn gynharach.
33. Dyddlyfrau Ysgrifennu
Beth yw hwn?  Fe'u defnyddir yn aml fel estyniad o gridiau GED/GESD gan eu bod yn galluogi dysgwyr i fynegi taith ddysgu.  Gellir eu defnyddio ar gyfer myfyrio unigol, mewn pâr neu mewn grŵp.  Gall cofnodion fod ar ffurf testun, lluniau, diagramau (e.e. siart llif); yn ei hanfod gall fod yn llyfr lloffion o feddwl er mwyn i ddysgwyr allu olrhain eu camau wrth wneud penderfyniadau a dechrau ffurfio strategaethau, sy'n cynnig modd trosglwyddo sgiliau mewn cyd-destunau anghyfarwydd eraill.
I ddysgwyr ifanc iawn, mae rhai athrawon wedi datblygu 'blychau meddwl' lle y gall dysgwyr 'bostio' enghreifftiau o benderfyniadau neu strategaethau defnyddiol.  Yn aml bydd y dysgwyr yn ymgynghori â'u 'dyddlyfr meddwl' neu 'flwch meddwl' i weld a oes adnodd defnyddiol y gellid ei drosglwyddo i gyd-destun newydd - mae'n amlwg bod hyn yn gofyn am rywfaint o sgil a rhoi cychwyniad gofalus iawn er mwyn galluogi dysgwyr i gyrchu a deall prosesau meddwl rhywun arall!
Gall y dull hwn fod yn ffordd ddefnyddiol o ddechrau strwythuro yn barod ar gyfer hunanasesu ac asesu cyfoedion ac egwyddorion eraill o ran asesu ar gyfer dysgu.

Atodiad 3

Defnyddio'r adnoddau hyn
Byddwn yn canolbwyntio ar ddatblygu asesu ar gyfer dysgu ar draws y tri maes cyffredinol:  Cwestiynu, Adborth, Asesu Cyfoedion a Hunanaseu.  Mae rhai o'r egwyddorion sy'n gwella profiadau dysgu wedi'u nodi yn y tabl isod.  Mae adnoddau awgrymedig yn gysylltiedig â phob egwyddor.  Mae'n bosib bod syniadau eu hunain gan athrawon a chydweithwyr ymgynghorol am yr adnodau/strategaethau a fyddai'n gweithio'n well yn eu hystafelloedd dosbarth, ac fe allent ddewis y rhai hynny.  Y gobaith yw y bydd athrawon yn ychwanegu eu syniadau eu hunain at y rhestr hon wrth i'r rhaglen fynd rhagddi.  
Cwestiynu
	Egwyddor asesu ar gyfer dysgu
	Adnoddau awgrymedig

	Gwella ansawdd atebion
	Cynyddu amser meddwl/aros
Cwestiynau mawr

Cydweithio wrth baratoi cwestiynau
Dod o hyd i gwestiynau a atebwyd yn anghywir gan y dysgwyr

	Trafodaeth cyfoedion
	Meddwl-paru-rhannu
Ymatebion grŵp

Ffonio ffrind

1. Cynyddu amser Aros/amser Meddwl
Beth yw hwn?  Cynyddu 'amser aros/amser meddwl' ar gyfer ymateb gan y dysgwr i o leiaf pum eiliad.  Mae hyn yn rhoi cyfle i ddysgwyr ateb cwestiynau agored ac nid yn unig y rheiny sy'n seiliedig ar ffeithiau a alwyd i gof.  Mae techneg arall yn gofyn i'r dysgwyr gofnodi eu syniadau ar fyrddau gwyn bach neu ar bapur cyn dangos eu hatebion.
2. Cwestiynau mawr
Beth yw hwn?  Gofyn cwestiynau 'mawr', agored a thasgau datrys problemau, sy'n caniatáu digon o amser i feddwl neu ymchwilio naill ai fel unigolion neu fel grŵp.  Gall hyn arwain at ddealltwriaeth ddyfnach ac felly ymateb lefel uwch.  Er enghraifft "Sut gallwn ni wahanu halen o ddŵr?", "Pam ydych chi'n meddwl bod George Orwell wedi ysgrifennu Animal Farm?", "Sawl ffordd allwch chi feddwl amdanynt o wneud deg?"
3. Cydweithio wrth baratoi cwestiynau
Beth yw hwn?  Nid yw meddwl am gwestiynau 'da' sy'n ysgogi meddwl a sut i'w geirio bob amser yn hawdd.  Rhaid i gwestiynau 'da' fod yn rhan annatod o gynllun gwers.  Mae cydweithio rhwng athrawon, naill ai yn yr un maes pwnc neu ar draws meysydd pwnc, yn arbed amser ac ymdrech i bawb.  Mae modd adeiladu stôr o gwestiynau 'effeithiol' dros amser.  Mae'n bwysig bod dysgwyr ac athrawon yn deall y math o gwestiwn sy'n cael ei ofyn a strwythur ymateb addas.
Mae'r blwch canlynol yn rhoi rhai strategaethau cwestiynu cyffredinol, a fu'n llwyddiannus iawn o ran hybu asesu ar gyfer dysgu ac estyn meddwl dysgwyr.
	Gofyn 'cwestiynau dilynol'     Pam?  Ydych chi'n cytuno?  Allwch chi ymhelaethu?  Dywedwch mwy wrtha i?  Allwch chi roi enghraifft?
Atal barn    Ymateb i ddysgwyr mewn ffordd sydd heb arfarnu. 

Gofyn am grynodeb i hybu gwrando'n astud
"Allech chi grynhoi pwynt John, os gwelwch yn dda?"
Gwneud arolwg o'r dosbarth  "Faint o bobl sy'n cytuno â safbwynt yr awdur?"
Caniatáu i'r dysgwr alw
"Sarah, allwch chi alw ar rywun arall i ymateb, os gwelwch yn dda?"
Chwarae dadleuydd y diafol
Gwthio dysgwyr i ddiffinio eu rhesymu yn erbyn safbwyntiau gwahanol.
Gofyn i ddysgwyr 'ddadbacio eu meddwl'
"Disgrifiwch sut oeddech chi wedi cyrraedd eich ateb."
Galw ar ddysgwyr ar hap
Osgoi'r patrwm o alw ar y dysgwyr hynny sydd wedi codi eu dwylo yn unig.
Annog dysgwyr i gwestiynu  Rhoi cyfle i ddysgwyr ddatblygu eu cwestiynau eu hunain.
Ciwio ymatebion dysgwyr
"Does dim un ateb cywir ar gyfer y cwestiwn hwn.  Hoffwn i chi ystyried atebion eraill."



4. Darganfod cwestiynau y cafodd y dysgwyr yn anghywir
Beth yw hwn?  Mae atebion anghywir yn ddiddorol oherwydd maen nhw'n rhoi cyfle i ni adnabod a herio camdybiaethau'r dysgwr.  Mewn gwers lle mae pob dysgwr yn cael pob ateb yn gywir, a oes unrhyw un yn dysgu?  Mae'n rhaid i ni ddatblygu awyrgylch lle mae atebion anghywir yn cael eu gwerthfawrogi fel cyfraniad pwysig at ddysgu'r dosbarth.
5. Meddwl-paru-rhannu
Beth yw hwn?  Mae cwestiwn yn cael ei ofyn i'r dysgwyr, maen nhw'n cael amser i feddwl yn unigol, ac yna amser i drafod syniadau gyda phartner ac, yn olaf, mae'r pâr yn rhannu eu syniadau gyda gweddill y dosbarth (neu grŵp mwy).
6. Ymatebion grŵp
Beth yw hwn?  Gofyn i'r dysgwyr roi ymatebion grŵp i atebion.  Gellir cyfuno'r adnodd hwn gyda nifer o strategaethau eraill ac mae'n lleihau ofn y dysgwyr o fethu.
7. Ffonio ffrind
Beth yw hwn?  Gofyn i'r dysgwyr gynhyrchu cwestiynau.  Er enghraifft, mae'r dysgwyr yn cael eu trefnu'n grwpiau a gofynnir iddynt ysgrifennu pum cwestiwn nad ydynt yn gwybod yr atebion iddynt am bwnc arbennig sy'n cael ei addysgu.  Mae pob grŵp yn dewis un cwestiwn o'i restr.  Mae hwn yn cael ei ddarllen yn uchel a'i roi i'r grŵp nesaf.  Mae'r grŵp nesaf yn darllen ei gwestiwn yn uchel, ac mae'n cael ei roi i grŵp arall nes bod cwestiwn gan bob grŵp.  Yna mae'r grwpiau yn cael amser penodol i ddarganfod, trafod a chyflwyno eu hateb i'r dosbarth cyfan.  Mae'r athro yn arwain y drafodaeth ble a phryd y bo'n briodol.
8. Byrddau gwyn
Beth yw hwn?  Defnyddio byrddau gwyn bach ysgrifennu/sychu - naill ai fel unigolion neu fel grwpiau er mwyn i'r dysgwyr allu arddangos eu hatebion; mae'n rhoi cyfle i bob dysgwr gyfrannu.  Gall yr athro ddewis ychydig ohonynt i'w darllen yn uchel.
9. Dewis o atebion
Beth yw hwn? Rhoi dewis i'r dysgwyr rhwng gwahanol atebion posib a gofyn iddynt bleidleisio ar y dewisiadau.  Mae hwn yn adnodd pwerus iawn oherwydd mae ofn methu yn diflannu gan fod y dysgwyr yn cytuno â syniadau rhywun arall, ac felly nid oes rhaid iddynt ffurfio eu syniad eu hunain ac ofni cael eu gwrthod gan gyfoedion.  Mae hyn yn gweithio'n arbennig o dda ar ffurf 'cartŵn cysyniad' lle y gall y dysgwyr ddewis cymeriad cartŵn y maen nhw'n cytuno mwyaf ag ef.  Mae enghraifft i'w gweld isod:

Estyniad i'r math hwn o gwestiynu yw rhoi cyfle i'r dysgwyr ffurfio eu meddwl eu hunain mewn 'swigen meddwl' cymeriad - gall hyn fod mewn cytundeb llwyr ag un o'r cymeriadau cartŵn neu'n syniad gwreiddiol y dysgwr.
10. Dim dwylo i fyny
Beth yw hwn?  Mae rhai athrawon wedi defnyddio strategaethau 'dim dwylo i fyny' a chael llwyddiant mawr.  Disgwylir i bob dysgwr gyfrannu, ac mae pob ateb yn cael ei werthfawrogi.  Gall yr athro ddewis unrhyw un yn y dosbarth i ateb cwestiynau.  Felly mae'n rhaid i bob disgybl fframio ateb i'r cwestiwn yn ei ben.
11. Gosod rheolau sylfaenol
Beth yw hwn?  Mae gosod rheolau sylfaenol ar gyfer cwestiynau ac atebion yn aml yn hybu trafodaethau bywiog ac agored; mae dysgwyr yn gwerthfawrogi y bydd disgwyl iddyn nhw i gyd gyfrannu; bod atebion sy'n hanner cywir yn dda ar gyfer dysgu; ei fod yn iawn i 'basio' nes y teimlant eu bod nhw wedi cael pethau'n eglur trwy drafod gyda chyfoedion.
12. Adborth gan ddefnyddio sylwadau yn unig
Beth yw hwn?  Yr unig fath o farcio sy'n cael unrhyw effaith ar ddysgu yw 'sylwadau yn unig' fel y trafodwyd yn gynharach.  Mae ychwanegu gradd yn dinistrio unrhyw fudd a ddaw o'r sylwadau.  Mae dysgu'n digwydd pan fydd cryfderau a gwendidau'r dysgwr wedi'u nodi, ac mae wedi cael cyngor clir ynghylch sut i wella.  Gellid cyfuno'r dechneg hon gydag asesu cyfoedion er mwyn i'r dysgwyr adrodd yn ôl i gyfoedion ynghylch sut y gellid gwella.
13. Targedau sut i wella
Beth yw hwn?  Mae dysgwyr yn cael targedau ond yn fwyaf pwysig dangosir iddynt sut i gyrraedd y targedau hyn.  Bydd athrawon yn gwneud yn siŵr bod targedau wedi cael eu cyrraedd.
14. Sylwadau cau'r bwlch
Beth yw hwn?  Beth bynnag fo'r dasg, dylai adborth ganolbwyntio yn gyntaf ar amcan dysgu'r dasg.  Dylai'r pwyslais wrth farcio fod ar lwyddiant yn erbyn yr amcan dysgu ac anghenion gwella yn erbyn yr amcan dysgu.  Defnyddiwch sylwadau â ffocws i helpu'r dysgwr i 'gau'r bwlch' rhwng yr hyn y mae wedi'i gyflawni a'r hyn y gallai fod wedi'i gyflawni.  Mae sylwadau 'cau'r bwlch' defnyddiol yn cynnwys:
· Anogwr atgoffa ("Beth arall allech chi ddweud yma?")

· Anogwr wedi'i sgaffaldio ("Beth oedd y bachgen yn ei wneud?, "Roedd y bachgen mor ddig roedd….", "Disgrifiwch yr olwg ar wyneb y bachgen.")
· Anogwr enghreifftiol ("Dewiswch un o'r rhain neu un eich hun:  Rhedodd mewn cylchoedd yn chwilio am y gwningen/Doedd y ci ddim yn gallu credu beth roedd yn ei weld.
(wedi'i gymryd o Unlocking Formative Assessment, Shirley Clarke) 

15. Dwy seren a dymuniad
Beth yw hwn?  Adnodd i wneud yn siŵr bod sylwadau cadarnhaol a tharged bob amser yn cael eu rhoi am y gwaith.  Defnyddiwch 'ddwy seren a dymuniad' pan fydd adborth yn ddau sylw cadarnhaol (y sêr!) ar y gwaith ac un gwelliant penodol i'w wneud cyn gynted ag y mae'r sylw yn cael ei dderbyn (y dymuniad!).
16. Adborth cyflym
Beth yw hwn?  Dylai adborth gael ei roi mor gyflym â phosib ar ôl y dasg.  Dylid ei gysylltu â'r bwriad dysgu, neu bydd dysgwyr yn credu nad yw’r bwriad dysgu yr un mor bwysig â ffactorau eraill e.e. sillafu, cyflwyniad ac ati.  Gall y defnydd o asesu cyfoedion a hunanasesu helpu sicrhau adborth cyflym.
17. Neilltuo amser
Beth yw hwn?  Pan fydd gwaith wedi cael ei farcio o bell, rhowch amser i'r dysgwyr ddarllen ac yna i wneud un gwelliant â ffocws yn seiliedig ar y gwelliant a awgrymir.  Er mwyn i'r marcio fod yn ffurfiannol, rhaid i'r wybodaeth gael ei defnyddio gan y dysgwyr a rhaid iddynt weithredu arni.
18. Hunanasesu
Beth yw hwn?  Lle'n bosib, rhowch gyfle i'r dysgwyr hunanasesu gwaith.  Mae hyn yn golygu rhannu bwriadau dysgu gyda dysgwyr a chytuno ar feini prawf llwyddiant.  Bydd dysgwyr hefyd yn elwa o edrych ar waith o ansawdd da cyn dechrau eu tasg.
19. Deialog dysgwr i ddysgwr
Beth yw hwn?  Ceisio annog deialog rhwng dysgwyr yn hytrach na rhwng yr athro a'r dysgwr.  Gall y dysgwyr gymryd tro i fod yn 'athro' wrth weithio mewn parau; gallent drafod gwaith ei gilydd gyda'i gilydd (e.e. "Rwy'n meddwl bod y darn yma'n dangos sut mae'r cymeriad yn teimlo, beth wyt ti'n meddwl?")
20. Sylwadau dros dro
Beth yw hwn?  Sicrhau bod cywiriadau i waith a sylwadau am y gwaith yn rhai dros dro.  Defnyddiwch bensil neu nodiadau post-it y gall y dysgwyr eu symud ymaith ar ôl iddynt weithredu ar y sylwadau.
21. Goleuadau Traffig
Beth yw hwn?  - yn draddodiadol mae hwn yn adnodd llwyddiannus a phoblogaidd.  Mae'n ddefnyddiol ar adegau amrywiol mwen gwers (neu ddilyniant o wersi), ar ôl darn o waith, cyn neu ar ôl prawf, neu fel rhan o brif raglen adolygu. Bydd dysgwyr yn dewis un o'r goleuadau traffig ar gyfer geiriau allweddol, cysyniadau allweddol, bwriadau dysgu neu hyd yn oed ddarnau o bapurau arholiad crynodol.  Mae hyn yn cynnig modd iddynt flaenoriaethu eu hymdrechion yn y dyfodol ar y pethau nad ydynt yn eu deall eto neu ni allant eu gwneud eto.  Mae angen cymorth arnynt i isrannu'r cynnwys neu'r sgiliau cyn y gallant ddefnyddio'r lliwiau ond gallant ganolbwyntio ar geisio troi coch yn oren a throi oren yn wyrdd.
Coch:  ddim yn gallu ei wneud eto
Oren:  ddim yn siŵr
Gwyrdd: yn gallu gwneud hyn

Estyniad o'r ymarfer hwn fyddai paru dysgwyr 'Oren' a 'Gwyrdd' i rannu syniadau, tra gall yr athro grwpio'r dysgwyr 'Coch' gyda'i gilydd a gweithio gyda nhw fel grŵp annibynnol.  Fel arall, gellir meithrin y gyd-ddibyniaeth hon trwy drafodaeth fel dosbarth, a gall 'atebion Coch' ffurfio'r sail i fwriadau dysgu yn y dyfodol.  Mae'r adnodd hwn yn cyfleu dealltwriaeth y dysgwyr yn syth ac yn cynnig modd i'r athro deilwra cymorth yn unol â hynny.

22. Bodiau i fyny/bodiau i lawr
Beth yw hwn?  Egwyddorion tebyg i oleuadau traffig ac mae'n osgoi'r ymdrech o ysgrifennu hunanasesiadau.  Mae'n ddefnyddiol iawn i ddysgwyr iau sydd efallai yn cael trafferth â'r cysyniad o 'aren'; yn lle hynny maen nhw'n dal eu bawd i'r ochr.
23. Partneriaid siarad
Beth yw hwn?  Mae dysgwyr yn rhannu gyda phartner dri pheth newydd y maen nhw wedi'u dysgu, beth yn eu barn nhw oedd yn hawdd neu'n anodd, beth mae angen iddynt ei wella, rhywbeth yr hoffent ei ddysgu nesaf ac ati.  Mae'r arf hwn yn cynnig trosolwg o'r dysgu sydd wedi digwydd ac yn cynnig modd i'r athro newid y ffocws addysgu os oes angen.
24. Her Post-it 

Beth yw hwn?  Mae grwpiau, parau ac unigolion yn gwerthuso eu dysgu.  Er enghraifft, "Beth ydw i wedi'i ddysgu?", "Sut oeddwn i wedi dysgu hyn?", "Beth oeddwn i wedi'i chael yn hawdd/anodd?", "Beth sydd angen i mi wneud nesaf?", ar nodiadau post-it ac yn eu rhannu gyda grŵp arall neu weddill y dosbarth.  Mae'r dechneg hon yn canolbwyntio ar feddwl am ddysgu ac yn annog dysgwyr i feddwl am eu camau nesaf.
25.  Gridiau GED/GESD 

Beth yw hwn?  Mae'n cael ei ddefnyddio'n aml fel 'cofnod dysgu' oherwydd mae'n galluogi dysgwyr ac athrawon i archwilio dysgu blaenorol.  Gall dysgwyr flaenoriaethu neu ddewis eu dull ymholi, mae llwyddiant yn amlwg, mae monitro'r dysgu yn hawdd ac mae gwerthuso'r dysgu a wnaed hefyd yn hawdd.

Enghraifft: 

	Beth ydw i'n Gwybod?
	Beth ydw i Eisiau gwybod?
	Beth ydw i wedi Dysgu?


Gall athrawon ddewis llenwi'r golofn 'E' gyda rhai cwestiynau wedi'u cysylltu â'r bwriad dysgu a chaniatáu i ddysgwyr ddewis cwestiynau pellach hefyd.

Mae enghraifft o grid GESD i'w gweld isod.  Mae hwn yn hybu bwriad mwy metawybyddol.
	Beth ydw i'n Gwybod?
	Beth ydw i Eisiau gwybod?
	Sut oeddwn i wedi ei ddysgu?
	Beth ydw i wedi Dysgu?

	
	
	
	


26. Gridiau CwAMFf 

Beth yw hwn?  Yn debyg i gridiau GED, mae gridiau CwAMFf yn cynnig modd ymchwilio gyda mwy o ffocws i gwestiwn arbennig.  Mae enghraifft i'w gweld isod:
	Cwestiwn
	Ateb
	Manylion
	Ffynhonnell

	
	
	
	


Gellir gofyn cwestiwn, neu gyfres o gwestiynau i'r dysgwyr (neu gellir eu gwahodd i ysgrifennu rhai cwestiynau eu hunain).  Defnyddir gweithgaredd sy'n cynnig modd i'r dysgwyr ymchwilio atebion posib.  Rhaid i'r dysgwyr grynhoi unrhyw wybodaeth sy'n cael ei darganfod a chynhyrchu ateb clir a chryno.  Gellir cofnodi unrhyw fanylion y teimlant sy'n ategu eu hateb, neu y teimlant sydd o ddiddordeb i'r drafodaeth, yn y golofn Manylion.  Yn olaf, mae'n rhaid i'r dysgwyr ddarparu manylion manwl gywir am eu ffynonellau ymchwil i ddysgwyr eraill eu defnyddio.
27. Trionglau
Beth yw hwn?  Mae dysgwyr yn gosod gwybodaeth a theimladau mewn mannau gwahanol fel y dangosir.  Maen nhw'n cynnig modd i'r dysgwr gydgysylltu synhwyrau ac emosiynau.

28.   Marcio gwaith eich hun
Beth yw hwn?  Mae dysgwyr yn marcio eu gwaith eu hunain trwy ddefnyddio cynlluniau marcio neu feini prawf asesu.  Mae'n fwyaf effeithiol os yw'r dysgwyr yn deall y drefn asesu ac yn chwilio am ffyrdd o wella gwaith yn y dyfodol.  (Yn ogystal, gall dysgwyr hunanasesu 'ymdrech' cyn iddynt gyflwyno gwaith).
29.  Cyfoedion yn marcio gwaith
Beth yw hwn?  Mae dysgwyr yn marcio neu'n rhoi sylwadau ar waith pobl eraill.  Gall fod yn effeithiol iawn ar ôl cyflwyniadau grŵp neu unigol, yn enwedig os yw'r meini prawf asesu yn glir ac wedi cael eu trafod cyn i'r gwaith ddechrau.
30. Dyddlyfrau Ysgrifennu

Beth yw hwn? Fe'u defnyddir yn aml fel estyniad o gridiau GED/GESD gan eu bod yn galluogi dysgwyr i fynegi taith ddysgu.  Gellir eu defnyddio ar gyfer myfyrio unigol, mewn pâr neu mewn grŵp.  Gall cofnodion fod ar ffurf testun, lluniau, diagramau (e.e. siart llif); yn ei hanfod gall fod yn llyfr lloffion o feddwl er mwyn i ddysgwyr allu olrhain eu camau wrth wneud penderfyniadau a dechrau ffurfio strategaethau, sy'n cynnig modd trosglwyddo sgiliau mewn cyd-destunau anghyfarwydd eraill.
I ddysgwyr ifanc iawn, mae rhai athrawon wedi datblygu 'blychau meddwl' lle y gall dysgwyr 'bostio' enghreifftiau o benderfyniadau neu strategaethau defnyddiol.  Yn aml bydd y dysgwyr yn ymgynghori â'u 'dyddlyfr meddwl' neu 'flwch meddwl' i weld a oes adnodd defnyddiol y gellid ei drosglwyddo i gyd-destun newydd - mae'n amlwg bod hyn yn gofyn am rywfaint o sgil a rhoi cychwyniad gofalus iawn er mwyn galluogi dysgwyr i gyrchu a deall prosesau meddwl rhywun arall!
Gall y dull hwn fod yn ffordd ddefnyddiol o ddechrau strwythuro yn barod ar gyfer hunanaseu ac asesu cyfoedion ac egwyddorion eraill o ran asesu ar gyfer dysgu.
31.  Adolygu profion crynodol (cyrhaeddwyr uchel a chanolig), (grwpiau cyrhaeddwyr canolig ac isel)
Beth yw hwn?  Pan fydd prawf wedi cael ei farcio gan athro, dysgwr neu gyfoedion, mae'r athro yn rhannu'r dysgwyr yn grwpiau o bedwar neu bump i chwilio am ffyrdd o wella.  Gallai'r tasgau gynnwys "Chwiliwch am ddeg marc arall" neu "Chwiliwch am ddigon o welliannau i symud i fyny un radd".  Gall y grŵp geisio cymorth go iawn yn llawer haws pan nad ydynt yn deall a gallant gynnig atebion ar gyfer ei gilydd.  Mae ymarfer yn awgrymu bod yr ymagwedd hon yn gweithio orau trwy grwpio cyrhaeddwyr uchel a chanolig, a chyrhaeddwyr canolig ac isel, oherwydd gall pawb gyfrannu.
32. Gwaith grŵp ar gopïau mawr o gwestiynau arholiad
Beth yw hwn?  Mae pob grŵp o dri neu bedwar yn cael cwestiwn arholiad wedi'i lamineiddio’n fawr iawn.  Mae'n rhaid iddynt drafod yr ateb sy’n cael ei gynnig ganddynt cyn ei ysgrifennu gyda phen blaen ffelt.  Maen nhw'n fwy parod i gymryd risg gan wybod eu bod nhw'n gallu ei ddileu a chydweithio.  Ar ôl hyn gallant farcio eu hymdrech ar y cyd trwy ddefnyddio cynllun marcio, ac yna defnyddio goleuadau traffig ar gyfer y darn priodol o'u nodiadau.
33. Y dysgwyr yn gosod cwestiynau
Beth yw hwn?  Mae gosod cwestiynau yn sgil lefel uchel.  Mae'n golygu bod dysgwyr yn penderfynu ar y dasg ond mae hefyd yn amlygu camdybiaethau yn gyflym.  Bydd dysgwyr yn aml yn gosod cwestiynau amhosib neu nid ydynt yn darparu digon o wybodaeth er mwyn gwneud y dasg.  Mae eu cynlluniau marcio eu hunain yn aml heb eu cysylltu'n uniongyrchol â'r cwestiwn a osodir.  Trwy ymarfer y sgil, maen nhw'n dysgu sut i ddehongli cwestiynau a gweithio allan pa fath o ateb a geisir gan y sawl sy'n ei holi.  Mae'r ymarfer hwn yn cymryd amser oherwydd bod y dysgwyr yn ei chael yn anodd.  Gellir gwneud hyn trwy ofyn i barau ysgrifennu tri chwestiwn, gyda chynllun marcio ar gefn pob un.  Pan fyddan nhw wedi gorffen, maen nhw'n rhoi eu cwestiynau i bâr arall.  Mae cael hyd i wallau yng nghwestiynau ei gilydd yn arwain at drafodaeth dda rhwng parau.
34. Dadansoddi Cwestiynau Arholiad
Beth yw hwn?  Nid yw nifer o ddysgwyr yn gwybod beth mae cwestiynau arholiad yn gofyn amdano.  Rydym yn gwybod am eiriau sy’n cyynwys cliwiau a cheisiwn addysgu dysgwyr i ymateb iddynt, ond ,yn aml, wrth esbonio mae’r ateb yn cael ei roi!  Nid yw rhai dysgwyr yn sylweddoli bod nifer y marciau neu faint y lle sydd wedi ei neilltu ar gyfer ateb yn rhoi gwybodaeth iddynt am eu hymateb.  Gall trafod y materion hyn cyn ac ar ôl ymarfer cwestiynau helpu'r dysgwyr i ddeall sut y caiff eu gwaith ei farcio.
35. Gwaith cwrs - deall y system asesu gan gynnwys asesu cyfoedion a hunanasesu
Beth yw hwn? Ydy dysgwyr yn gwybod sut beth yw darn da o waith cwrs (neu unrhyw waith) cyn dechrau?  Gwnewch y meini prawf asesu yn glir a gofynnwch i grwpiau o ddysgwyr farcio darnau enghreifftiol o'r flwyddyn ddiwethaf.  Gwnewch yn siŵr eu bod yn gweld amrywiaeth er mwyn iddynt allu dweud y gwahaniaeth rhwng darn o waith cyffredin a darn ardderchog.  Pan fydd eu gwaith cwrs wedi cael ei farcio, gan ddefnyddio sylwadau yn unig, gofynnwch iddynt ddarllen y sylwadau ac yna gosodwch dargedau ar gyfer y darn nesaf o waith cwrs.  Gallant ddehongli eich sylwadau er mwyn penderfynu ar eu marc.  Gall hyn fod yn gydweithredol a chynnwys asesu cyfoedion yn ogystal â hunanasesu.  Unwaith eto mae'n cymryd mwy o amser ond mae'n cael effaith ddramatig ar ansawdd y gwaith.

cymharu





Gofyn cwestiynau ssns





Pa ffactorau sy'n effeithio ar pa mor gyflym y bydd rotor motor yn disgyn?





Po drymaf y rotor motor, y cyflymaf y bydd yn disgyn





Mae disgyrchiant yn tynnu popeth i lawr gyda'r un grym felly does dim ots faint mae'n pwyso





Mae gwrthiant aer mawr gan adenydd bach - felly bydd yn gyflymach





Mae gwrthiant aer yn arafu pethau

Rwy'n meddwl....

Po hwyaf yr adenydd, y mwyaf araf y bydd yn disgyn





Pwysicaf





Lleiaf Pwysig





Rwy' wedi ymuno â'r clwb chwaraeon dŵr yn y gronfa ddŵr - rydyn ni'n hwylfyrddio, hwylio a chanŵio.








Mae'n rhaid i'r dŵr gael ei reoli er mwyn i bawb fod yn hapus.


Rhestrwch y gwahanol ffyrdd y mae'r dŵr yn cael ei ddefnyddio er mwyn dangos pa mor bwysig y mae'ch grŵp chi yn meddwl y mae pob un o'r ffyrdd gwahanol.  Rhowch y pwysicaf yn gyntaf.








Gweithiwr cyngor





Mae tref newydd yn cael ei adeiladu gerllaw.  Mae'n bwysig sicrhau y bydd digon o gyflenwadau dŵr i bawb.





Rheolwr ffatri





Cadwraethwr





Rydym ni eisiau i lan yr afon fod yn safle o ddiddordeb gwyddonol arbennig i warchod y planhigion a'r anifeiliaid.





Mae'r gwastraff o'n ffatri yn mynd i'r afon.  Mae'n rhaid i ni wneud yn siŵr nad yw'r cemegau yn mynd yn uwch na'r lefel a ganiateir.





Gweithiwr ffatri








Mae'r afon yn bwysig iawn i ni oherwydd mae ein ffatri yn defnyddio llawer iawn o ddŵr.  Mae angen dŵr arnom ni i wneud ein cynhyrchion.











Defnyddiwr








Rwy'n bryderus iawn am liw a blas y dŵr.  Dylai gael ei wella.





Rheolwraig y gwaith carthffosiaeth














Rwy'n hoffi pysgota.  Mae lle da wrth ymyl y goedwig.














Ar ôl trin y garthffosiaeth gallwn ei rhyddhau i'r afon.





Mae angen system garthffosiaeth arnom ni hefyd i gael gwared â'n dŵr gwastraff a'n carthffosiaeth.





Mr a Mrs Archer





CYD-DESTUN





Effaith 1





Effaith 2





Effaith 3











Effaith 2





Effaith 1











Effaith 1





Effaith 2





Achos 3





Achos 1





Achos 2





Llai o refeniw i'r ffermwr





Dinistrio cynefinoedd





Anifeiliaid





Colli busnes





Biliau yswiriant uwch





Difrod i dai





Difrod i gnydau





Llifogydd





Llai o dir pori





Cynnydd mewn costau bwyd





Gwerthu gwartheg - dim cysgod





Llai o ymwelwyr





Sut oedden nhw'n teimlo?





Diwedd





Canol





Dechrau





Beth wnaethom ni i'n helpu i ddysgu heddiw?

Myfyrdod 


Mr Broga





Nifer y ceir





'Ffordd Brysur': ceir yn mynd heibio ein hysgol





Gwaddod





Creigiau gwaddod





Creigiau


metamorffig





Magma





Creigiau


igneaidd





Wedi'u smentio





Hindreuliad


ac erydiad





Hindreuliad


ac erydiad





Codi, oeri ac


ymsolido





Gwres a gwasgedd cynyddol





Toddi rhannol





Gwres a


gwasgedd


cynyddol





Hindreuliad


ac erydiad





nifer





cymorth





gwesteion





amser





Cynllunio





Gwneud





hoffterau





Dylunio Pryd Bwyd

amser?





rysáit





alergeddau





offer





bwydlen





cynhwysion





siopa





amffibiad

Cyfandraed/ byw ar ddŵr

anifail fferm

Plu. Aderyn





Has feathers

6 yw'r un gwahanol














Kylie





5 yw'r un gwahanol 





5 yw'r un gwahanol 


Ond am reswm gwahanol


i Romeo





Romeo





Mark

















Mwy o swyddi = mwy o arian i bobl leol





Mwy o arian i'r cyhoedd





Cynnydd mewn prisiau tai





Beth yw effeithiau cynyddu diwydiant yng nghymoedd y De?





Mwy o bobl yn ymweld â'r ardal





Mwy o lygredd





Llai o dwristiaid 

Diddorol





Plws


(wedi gweithio)





Minws (heb weithio)





Yn unigol?  		Grwpiau?





     Darllen?  Diagramau?  Dosbarthu?  Trafod?


Gwrando?  Defnyddio modelau?  





Sut oedden nhw wedi'ch helpu chi i ddatrys y broblem?





  Sut oeddech chi wedi sylweddoli y byddai'r strategaethau hyn yn ddefnyddiol?

P'un oedd yn well?  	Pam?





Sut byddant yn eich helpu i ddatrys problemau?











 When 


might 


you use 


the strategies 


again?








Pa strategaethau ddefnyddioch chi?





Sut oeddech chi wedi gweithio?








Pryd fyddech chi'n defnyddio'r strategaethau yma eto?





Pam?





Pa mor ddefnyddiol oedden nhw i'ch


helpu i ddatrys y broblem?





Gweithio mewn grwpiau





Trefnu





Mesur





Cyfrif





Arsylwi





Cyfrifo





Darllen





Ysgrifennu





Defnyddio diagramau





Darlunio





Trafod





Gwrando





Pâr





Yn unigol





Grŵp





Iaith sylfaenol dysgu





Gweithio ar eich pen eich hun





Rhannu syniadau





Trafod





Meddwl/Gweithio ar eich pen eich hun





Gwrando





Ysgrifennu/


Cofnodi





Gofyn cwestiynau





Arsylwi





Gweithio mewn grŵp





Darllen/Ymchwilio





Rhannu syniadau





Crynhoi casgliadau





Gofyn barn





Chwilio am batrymau





Dychmygu





Dilyniannu








Dosbarthu





Cymharu





Modelu





Gwerthuso





Rhagfynegi





Gwneud penderfyniadau





Gwneud cysylltiadau





Gofyn cwestiynau





Adolygu





llif


morthwyl


siswrn


sgriwdreifer


hoelen


bollt





gefeiliau


clamp


plaen


dril


sbaner


nyten





Allwch chi gwblhau'r diagram isod?  Mae rhai o'r blychau wedi cael eu llenwi i’ch helpu i ddechrau arni.





Y gwrthrych cyfan





Rhannau'r gwrthrych





CYNFFON





CRAFANGAU





Beth fydd yn digwydd os yw'r rhan ar goll?





NI FYDDAI'N GALLU CYDBWYSO YN YR AWYR





Pa ffactorau sy'n effeithio ar pa mor gyflym y bydd siwgr yn toddi?





Po dwymaf y dŵr, y cyflymaf y bydd y siwgr yn toddi	





Po oeraf y dŵr ond gyda siwgr gronynnog bydd yn toddi'n gyflymach na lympiau





Bydd siwgr gronynnog bob amser yn toddi'n gyflymach





Bydd lympiau siwgr yn toddi'n gyflymach na siwgr gronynnog





Ni fydd tymheredd yn cael unrhyw effaith

Beth rydw i wedi ei weld





Beth y mae angen i mi ei wybod/gwneud nesaf





Beth rydw i wedi ei glywed





Beth rydw i wedi ei wneud

